title: Ari Kutila

text:
Kutila muutti 1980-luvulla sarjakuvakaupunkina tunnetuksi tulleeseen Kemiin. Siellä hän ryhtyi yhteistyöhön Keijo Ahlqvistin sekä Hannu Sainion sittemmin Simeoni Hellmanin kanssa kehittääkseen sarjakuvia eri tarkoituksiin. Vuonna 1987 hän sai Lapin läänin taiteilija-apurahan; hakemuksensa hän oli piirtänyt sarjakuvan keinoin. Seuraavana vuonna Kutila piirsi ensimmäisen suomalaisen sarjakuvan tekemisen oppikirjan "Piirrä sarjakuvaa". Vuonna 1992 hän teki yhdessä Ilpo Koskelan kanssa "Sarjakuvakeittokirjan". Seuraavana vuonna Kutila piirsi Kemin kunnalliskertomuksen otsikolla "Jyviä ja papanoita",
jonka käsikirjoitti Simeoni Hellman. Tämä toistettiin vuonna 1998. Kutila, Ahlqvist ja Sainio (nyk. Hellman) tuottivat 1980- ja 1990-luvulla vastaavia hyötysarjakuvia muun muassa oppilaitoksille ja pelastustoimelle. Kutila kuoli 49-vuotiaana pitkälliseen sairauteen Länsi-Pohjan keskussairaalassa.


title: Francisco Hernández de Toledo

text: Francisco Hernández de Toledo (1514 La Puebla de Montalbán, Toledo – 28. tammikuuta 1587 Madrid) oli espanjalainen luonnontieteilijä ja hovilääkäri.


title: Francisco Hernández de Toledo

text: Hernández opiskeli lääketiedettä ja kasvitiedettä Alcalán yliopistossa. Hän muutti perheineen Sevillasta Guadalupen munkkiluostariin, jossa harjoitti lääkärin tointa, jonka jälkeen hän työskenteli Toledon Mendozan sairaalassa. Täällä hän erikoistui lääkekasvien tuntijaksi ja käänsi espanjaksi Plinius vanhemman teoksen "Naturalis historia".


title: Francisco Hernández de Toledo

text: Vuonna 1567 Hernández nimitettiin kuningas Filip II:n henkilääkäriksi. 1571 kuningas nimitti hänet ensimmäisen Amerikkaan suuntautuneen tieteellisen tutkimusmatkan johtajaksi. Matkan päätarkoitus oli tutkia ja kerätä maanosan lääkekasveja. Hän saapui Vera Cruziin helmikuussa 1572 ja palasi Espanjaan maaliskuussa 1574, missä hän järjesti ja tutki keräämänsä näytteet. Hän oli erityisen kiinnostunut paikallisten intiaanien kulttuurista ja eritoten nahuatlin kielestä, jota hän oppi retkeillessään Meksikossa.


title: Francisco Hernández de Toledo

text: Hernández palkkasi kolme intiaanitaiteilijaa maalaamaan keräämiään näytteitä. Hän kuvaili yli 230 lintulajia, mutta koska suurin osa maalauksista tuhoutui El Escorialin kirjaston palossa 1671, oli lajien tunnistaminen vaikeaa, usein mahdotonta. Johann Georg Wagler oli ensimmäinen, joka tosissaan yritti määrittää lajeja 1800-luvun alkupuolella, mutta huonolla menestyksellä. Nahuatlinkieliset nimet, joita Hernández antoi lajeille, auttoivat kuitenkin tunnistamaan monia lajeja. 200 vuoden ajan Hernándezin tutkimukset olivat ainoa tietolähde Meksikon eläimistöstä.


title: Francisco Hernández de Toledo

text: Postuumisti on julkaistu joitakin Hernándezin kirjoituksia, kuten "Plantas y Animales de la Nueva Espana, y sus virtudes por Francisco Hernandez, y de Latin en Romance por Fr. Francisco Ximenez" (Meksiko, 1615), "Cuatro libros de la naturaleza y virtudes de las plantas y animales que están recibidos en uso de medicina en la Nueva España" (Francisco Jiménez), "Nova plantarum, animalium et mineralium mexicanorum historia a Francisco Hernández in indis primum compilata, de inde a Nardo Antonio Reccho in volumen digesta" (Rooma: Vital Mascardi, 1648) ja "Francisci Hernandi, medici atque historici Philippi II, hispan et indiar. Regis, et totius novi orbis archiatri. Opera, cum edita, tum medita, ad autobiographi fidem et jusu regio" (1790).


title: Wichitat

text: Wichitat ovat caddojen kielikuntaa edustava, alun perin nykyisen Kansasin alueella asustanut intiaanikansa. Heidät on ensimmäisen kerran mainittu jo espanjalaisen tutkimusmatkailija Francisco Vásquez de Coronadon jäljiltä jääneissä muistiinpanoissa vuodelta 1541, joissa heistä käytettiin nimeä "teyo". Espanjalaisten etsimä suunnattomin rikkauksin varustettu "Quiviran" muinainen kaupunki jäi löytymättä. Sen oletetulla paikalla sijaitsi wichitain ruohokattoisten majojen muodostama vaatimaton kylä.


title: Wichitat

text: 1700-luvulle tultaessa wichitat olivat siirtyneet etelämmäksi muiden kansakuntien painostuksen seurauksena. Osaget ja todennäköisesti myös comanchet olivat muuttoliikkeen takana.


title: Wichitat

text: Wichitojen väkiluku oli alkuaan noin 10 000, mutta lukema puolittui 1800-luvun alkuun mennessä ja saman vuosisadan lopulla heitä oli noin 300.


title: Wichitat

text: Historiallisella aikakaudella wichitat erosivat muista tasankojen intiaanikansoista ulkonäkönsä suhteen. He olivat lyhyempiä kuin ympäristön heimot, heidän ihonsa oli tummempi ja heidän tatuointi peittivät suuren osan vartaloa. Tämä käytäntö oli yleinen niin miehillä kuin naisillakin. Wichita-nimi tarkoitti pesukarhua ja tämän vuoksi he yleisesti tatuoivat mustalla ympyrällä silmänsä.


title: Galaktosamiini

text: Galaktosamiini (CHNO) on galaktoosisokerin aminojohdannainen. Yhdistettä esiintyy luonnossa ja sitä käytetään myös biokemiallisissa tutkimuksissa selvitettäessä maksan toimintaa.


title: Galaktosamiini

text: Galaktosamiini esiintyy soluissa pääasiassa johdannaisenaan N-asetyyligalaktosamiinina. Se on kuitenkin rakenteen osana gonadotropiinihormoneissa: luteinisoivassa hormonissa ja follikkelia stimuloivassa hormonissa.


title: Galaktosamiini

text: Glaktosamiini on myrkyllistä maksasoluille ja aiheuttaa hepatiitin, kirroosin. Yhdiste voi suurina annoksina aiheuttaa myös kasvaimia maksaan. Hepatotoksisuutta hyödynnetään biokemiallisissa ja lääketieteellisissä tutkimuksissa. Aineen vaikutukset tulevat rottakokeissa esiin, kun sitä annostellaan päivittäin 100–400 milligramman määrinä. Yhdisteen myrkyllisyys johtuu siitä, että se muodostaa tuotteen uridiinitrifosfaatin kanssa, jolloin RNA:n ja tärkeiden glykoproteiinien synteesi estyy ja sokerien ja glykosaminoglykaanien aineenvaihdunta heikkenee. Glakosamiini voi vaurioittaa myös solukalvoa korvaamalla jonkin solukalvon neutraaleista sokereista.


title: Triathlon olympialaisissa

text: Triathlon on ollut olympialaisisten kisaohjelmassa vuoden 2000 kesäolympialaisista lähtien. Lajissa on kilpailutapahtumat miehille ja naisille. Olympialaisissa kilpaillaan perusmatkalla; 1,5 kilometriä uintia, 40 kilometriä pyöräilyä ja kymmenen kilometriä juoksua. Olympialaisten triathlonia hallitsee International Triathlon Union.


title: Paul Topinard

text: Paul Topinard (4. marraskuuta 1830 l'Isle-Adam (Seine-et-Oise) – 20. joulukuuta 1911 Pariisi), oli ranskalainen antropologi ja rotubiologi.


title: Paul Topinard

text:
Topinard oli professori Pariisin École d'anthropologiessa, sekä "Revue d'anthropologie"n toimittaja. Vuonna 1879 Topinard jakoi ihmisvartalon pituusmitat roduttain neljään ryhmään:
Vuonna 1889 Topinard teki tutkimuksen, joka koski 200 000 ranskalaisen vartalonkasvua.


title: Paul Topinard

text: Topinard käytti käsitettä kriminologia ensimmäistä kertaa Pariisissa vuonna 1889, että saataisiin tieteellinen vastine "kriminaaliantropologialle", joka liittyy alun perin Cesare Lombroson käsitteeseen atavismi.


title: Julius Röntgen

text: Julius Röntgen (9. toukokuuta 1855 Leipzig – 13. syyskuuta 1932 Utrecht) oli saksalais-alankomaalainen säveltäjä. Hänen vanhempansa olivat alankomaalainen viulisti Engelbert Röntgen ja saksalainen pianisti Pauline Klengel.


title: Julius Röntgen

text: Röntgen sai pianonsoitonopetusta Louis Plaidylta ja Carl Reineckeltä. Hän aloitti varhain myös säveltämisen, ja ensimmäiset sävellykset julkaistiin vuonna 1871. Nuori Röntgen esitti omia sävellyksiään esimerkiksi Düsseldorfissa, Hampurissa ja Leipzigissä. Hän sai sävellyksen opetusta Franz Lachnerilta Müncheniltä ja opiskeli myös harmoniaa ja kontrapunktia Moritz Hauptmannin johdolla Leipzigissä. Hän pääsi esittämään erään sävellyksensä Franz Lisztille, johon hän tutustui neljäntoista vuoden iässä.


title: Julius Röntgen

text: Röntgen muutti Alankomaihin vuonna 1877 ja sai toimen pianonsoiton opettajana Amsterdamissa. Hän työskenteli myös kapellimestarina ja johti muun muassa Johann Sebastian Bachin h-mollimessun (BWV 232) Hollannin-ensiesityksen. Vuonna 1884 hän oli mukana perustamassa Amsterdamin konservatoriota Frans Coenenin ja Daniël de Langen kanssa. Hän esiintyi myös pianosolistina ja muiden muusikoiden säestäjänä. Röntgenin aloitteesta eräät hänen ystävänsä Johannes Brahmsin teoksista tulivat esitetyiksi Alankomaissa. Röntgen itse toimi solistina, kun Brahmsin toinen pianokonsertto esitettiin vuonna 1884 säveltäjän itsensä johtamana.


title: Julius Röntgen

text: Röntgen säesti muiden muassa Joseph Joachimin, Johannes Messchaertin, Carl Fleschin ja Pablo Casalsin esiintymisiä. Hänen ystäviinsä lukeutui Brahmsin lisäksi myös Edvard Grieg, jonka kanssa hän oli kirjeenvaihdossa. Röntgen kirjoitti Griegistä kirjankin kesällä 1930. Samana vuonna hän sai kunniatohtorin arvon Edinburghin yliopistosta. Viimeiset vuotensa Röntgen vietti Gaudeamus-villalla Bilthovenissa, jossa hän saattoi keskittyä sävellystyöhönsä entistä enemmän; hän sävelsi yli sata teosta vuosien 1925–1932 aikana. Hän kuoli Utrechtissa 77 vuoden iässä. Gaudeamus-villalla oli merkittävä rooli Hollannin musiikkielämässä toisen maailmansodan jälkeisinä vuosina.


title: Julius Röntgen

text: Röntgen oli kahdesti naimisissa. Hänen ensimmäinen vaimonsa oli ruotsalainen Amanda Maier, jonka kuoltua Röntgen meni naimisiin hollantilaisen Abrahamina des Amorie van der Hoevenin kanssa. Molemmat puolisot olivat itsekin muusikoita. Röntgenillä oli kuusi poikaa.


title: Julius Röntgen

text: Säveltäjän tuotanto kattaa noin 650 teosta, joista monista on saatavilla levytyksiä. Teoksissa on vahvoja Brahms-vaikutteita, mutta myös Röntgenin Max Regeriin kohdistama ihailu on jättänyt niihin jälkensä. Niin ikään Röntgen sai vaikutteita kansanmusiikkiaiheista. Hän myös tutki hollantilaista kansanmusiikkia. Hänen sinfonioidensa määrä ylittää kahdenkymmenen, ja tuotantoon kuuluu myös useita konserttoja.


title: Armand de Quatrefages de Bréau

text: Jean Louis Armand de Quatrefages de Bréau (10. helmikuuta 1810 Berthézène – 12. tammikuuta 1892), oli ranskalainen biologi, zoologi ja antropologi. Hän toimi muun muassa antropologian professorina Pariisin Muséum d'histoire naturellessa.


title: Armand de Quatrefages de Bréau

text: Quatrefages määritteli antropologian tehtävät julkaisussaan "Rapport sur le progrés de l'anthropologie" (1867). Hänestä lähtee käsitys, että pygmit ovat jäänteitä alkuperäisestä ja laajalle levinneestä ihmisrodun pygmin kaltaisesta alamuodosta.


title: Armand de Quatrefages de Bréau

text: Ranskan–Preussin sodan jälkeen muinaistieto ja rotuteoriat saivat vaikutteita uudesta poliittisesta tilanteesta Saksan ja Ranskan välillä. Quatrefages totesi, että preussilaisten sodan aikaiset väkivaltaisuudet tulivat ymmärrettäviksi, kun tajuttiin näiden kuuluvan esiarjalaiseen "slavo-suomalaiseen" rotuun.


title: Fisherman

text: Fisherman (eli Kalastaja) on DC Comics -kustantamon sarjakuvissa esiintyvä superroisto. Henry Boltinoffin ja Nick Cardyn luoma hahmo esiintyi ensimmäisen kerran vuonna 1965 "Aquaman" -sarjakuvalehden numerossa 21. Hahmo tunnetaan Vesimiehen arkkivihollisena.


title: Fisherman

text: Kalastaja on salaperäinen rikollinen, joka on erikoistunut varastamaan huipputeknisiä laitteita ja myymään niitä eteenpäin pimeillä markkinoilla. Hän käyttää aseinaan erikoissyöttejä ja ongenvapaa, jossa on terävä titaanikoukku.


title: Fisherman

text: Myöhemmin Kalastajan kypärän kerrottiin olevan xenofrom parasiitti, joka on Lovecraft-tyylinen avaruusolento. Se oli kiinnittynyt Kalastajan päähän ja käyttää telepaattisia kykyjä valtaakseen isäntänsä pelolla.


title: Fisherman

text: Kalastaja vieraili The Superman/Aquaman Hour of Adventure ohjelmassa ja sittemmin Aquaman-sarjassa, kun jaksot kasattiin Vesimiehen omaksi sarjaksi edellämainitusta ohjelmasta. Hahmon äänenä toimi Ted Knight.


title: Fisherman

text: Kalastaja esiintyi sarjassa vuonna 1968, ensimmäisen kerran jaksossa "Where Lurks the Fisherman". Sillä oli oma alus, jolla se kierteli pitkin merta. Lisäksi Kalastajalla oli kätyreitä, joita hän nimitti vasarapäiksi. Jaksossa Kalastaja yritti tuhota Vesimiehen vaihtamalla Vesimiehen luolassa olleeseen kauko-ohjaimeen räjähteen. Vesimiehen palattuaan luolaansa Vesipojan kanssa heidän hylkeensä Tusky aavisti ohjaimen sisältäneen pommin ja vei sen pois luolasta, jolloin se räjähti. Kalastaja oletti päässeensä Vesimiehestä eroon ja suuntasi kohti Atlantista tuhotakseen sen ohjuksilla, mutta joutui toteamaan Vesimiehen olevan yhä elossa. Siitä huolimatta Kalastaja oli lähellä tuhota Atlantiksen, mutta Vesimies pelasti kaupunkinsa. Kalastaja jäi kiinni verkkoon vajoten pohjaan, mutta onnistui pakenemaan.


title: Fisherman

text: Toisen esiintymisen Kalastaja teki sarjan viimeisessä jaksossa "To Catch A Fisherman". Jaksossa hän haki kostoa Vesimieheltä ja sieppasi Tuskyn. Tämä herätti Vesimiehen kiinnostuksen ja hän kysyi neuvoa Oceanus-tietäjältä, joka olikin naamtioitunut Kalastaja. Löydettyään Kalastajan arvoitusohjeen avulla tien perille Vesimies huomasi Vesipojan kanssa loukussa olleen Tuskyn olevan vain nukke. Kalastaja ilmaantui samalla paikalle ja sai vangittua Vesimiehen ja Vesipojan laavapallon sisälle. Vesipoika onnistui kuitenkin pakenemaan ja hämäsi menettäneensä tajun Fishermanin hyökkäyksen jälkeen. Vesipoika löysi lopulta oikean Tuskyn ja Oceanuksen. Lopulta Vesipoika ja Tusky vangitsivat Kalastajan pelastettuaan ensin Vesimiehen.


title: Fisherman

text: Kalastajalla oli pieni rooli Batman – pelottomat -sarjassa, jossa hän esiintyi jaksossa "Aquaman's Outrageous Adventure" 8. tammikuuta 2010. Hahmon äänenä toimi Dee Bradley Baker. Kalastaja esiintyi jaksossa Vesimiehen muistelmissa taistellessaan Vesimiestä vastaan. Kalastaja piti sukellusvenettä vankina.


title: Pelastushelikopteri (televisiosarja)

text: Pelastushelikopteri on suomalainen dokumentaarinen sarja, jota esittää JIM-kanava. Sarja kuvaa lääkäri- ja pelastushelikoptereiden työntekijöitä sekä heidän vaativaa työtään. Sarjan tuotti Aito Media.


title: Pelastushelikopteri (televisiosarja)

text: Sarjassa seurataan pelastushelikoptereiden työtä Rajavartiolaitoksen Vartiolentolaivueen Turun ja Helsingin tukikohdissa. Lääkärihelikoptereita seurataan Medi-Helin Vantaan yksikössä, Sepe-helikopteria Oulussa ja Ilmari-helikopteria Varkaudessa.


title: Pelastushelikopteri (televisiosarja)

text: Sarjan päähenkilöt ovat:


title: Eberhard Vogel

text: Eberhard Vogel (s. 8. huhtikuuta 1943 Altenhein) on saksalainen entinen jalkapalloilija ja jalkapallovalmentaja.


title: Eberhard Vogel

text: Vogel aloitti jalkapallon BSG Traktor Niederwiesassa. Hän edusti seuran juniorijoukkueita vuoteen 1959 asti, jonka jälkeen hän siirtyi SC Motor Karl-Marx-Stadtiin, joka myöhemmin yhdistyi FC Karl-Marx-Stadtiksi. Vogel nousi ajan myötä seuran edustusjoukkueeseen, jossa hän pelasi vuoteen 1970 asti voittaen DDR-Oberligan vuonna 1967. Tämän jälkeen Vogel siirtyi FC Carl Zeiss Jenaan, jossa hän voitti kaksi FDGB-Pokalia. Vuonna 1982 Vogel lopetti uransa pelattuaan historian eniten Oberliga-otteluita.


title: Eberhard Vogel

text: Maajoukkueessa Vogel pelasi 74 ottelua. Hän oli mukana vuosien 1964 ja 1972 olympiapronssia voittaneissa joukkueissa.


title: Hallintotieteelliset oppiaineet

text: Hallintotieteellisillä oppiaineilla eli hallintotieteillä tarkoitetaan Suomessa tiettyä joukkoa yliopistollisia oppiaineita. Niiden yhteisenä tunnuspiirteenä on se, että kustakin niistä on pääaineena mahdollista suorittaa hallintotieteiden kandidaatin, maisterin, lisensiaatin ja tohtorin korkeakoulututkinto.


title: Hallintotieteelliset oppiaineet

text: Tämä on mahdollista Tampereen yliopistossa, Vaasan yliopistossa, Lapin yliopistossa ja Itä-Suomen yliopiston Joensuun yksikössä. Ammattikorkeakouluissa sen sijaan eivät hallintotieteelliset oppiaineet ole edustettuina. Muutamasta hallintotieteiden alasta annetaan tosiasiassa kuitenkin myös amk-opetusta.


title: Hallintotieteelliset oppiaineet

text: Suuntautumiseltaan lähelle hallintotieteitä mutta niihin nähden itsenäisiksi sijoittuvat joko nimekkeiltään tai sisällöltään muutamat muut yliopistolliset oppiaineet tai niiden linjat Suomessa. Niistä mainittakoon Oulun yliopistossa opetettavat "terveystieteisiin" lukeutuvat ja terveystieteellisiä tutkintoja myöntävät terveyshallintotiede ja sosiaalihallintotiede, Åbo Akademin oppiaine "offentlig förvaltning" (suom. "julkishallinto"), Helsingin yliopistossa oppiaineeseen "yleinen valtio-oppi" lukeutuva hallinnon ja organisaatioiden tutkimuksen linja sekä Helsingin yliopiston Social- och kommunalhögskolanissa oppiaineeseen valtio-oppi sisältyvä linja "förvaltningspolitik" (suom. "hallintopolitiikka"). Kahdessa viimeisessä tapauksessa suoritettava tutkinto on valtiotieteellinen eli valtiotieteen kandidaatti, maisteri, lisensiaatti ja tohtori tai politices kandidat, magister, licentiat ja doktor.


title: Hallintotieteelliset oppiaineet

text: Asiaan liittyy opetusministeriön asetus yliopistojen koulutusvastuun täsmentämisestä, yliopistojen koulutusohjelmista ja erikoistumiskoulutuksesta (14.7.2005/568). Säädökseen sisältyy luettelo aloista ja eräistä oppiaineista, joiden syventäviä eli maisterintutkinnon pääaineeksi kelpoisia opintoja yliopistot järjestävät - ja joita niiden ilmeisesti suorastaan tulee järjestää - yhteiskuntatieteellisellä alalla. Asetuksen nojalla siinä mainitulla "hallintotieteellisellä" alalla on järjestettävä opintoja viidessä yliopistossa: Helsingin yliopistossa, Lapin yliopistossa, Tampereen yliopistossa, Vaasan yliopistossa ja Åbo Akademissa. Asetuksessa ilmaistun käsityksen mukaan siis hallintotieteellisiä tutkintoja myöntävä Itä-Suomen yliopisto ei järjestä hallintotieteellisen alan opetusta, jollaiseksi asetus ei sen enempää Oulun yliopiston terveystaloustieteisiin lukeutuvia nimekkeensä nojalla hallintotieteellisiä oppiaineita. Sen sijaan nimekkeeltään valtiotieteellisiä tutkintoja tarjoavien Helsingin yliopiston ja Åbo Akademin tietyt alat lukeutuvat kuin lukeutuvatkin opetusministeriön sääntelyn nojalla hallintotieteelliseen alaan.


title: Hallintotieteelliset oppiaineet

text: Hallintotieteellisten oppiaineiden eli hallintotieteiden sekä niiden lähimaastoon paikantuvien opetus- ja tutkimusalojen yhteisiin piirteisiin kuuluu myös niiden tosiasiallinen tieteellinen suuntautuminen. Kussakin niistä nimittäin harjoitetaan hallinnon tutkimusta, joskin joissakin tapauksissa huomattavasti myös muita kohteita koskevaa tutkimusta. Eräs koetinkriteeri noiden alojen keskinäissuhteille on niiden edustajien aktiivisuus alan tieteellisessä järjestössä Hallinnon Tutkimuksen Seura r.y.:ssä, joka perustettiin vuonna 1981.


title: Hallintotieteelliset oppiaineet

text: Myönnettyjen tutkintojen nimekkeiden nojalla hallintotieteellisiä oppiaineita eli hallintotieteitä on Suomessa Tampereen yliopistossa seuraavat kahdeksan: aluetiede, finanssihallinto ja julkisyhteisöjen laskentatoimi, hallintotiede, julkisoikeutta koskeva samanniminen oppiaine, kunnallisoikeus, kunnallispolitiikka, kunnallistalous sekä ympäristöpolitiikkaa koskeva samanniminen oppiaine. Vaasan yliopistossa opetetaan neljää hallintotieteellistä oppiainetta: aluetiede, 1.8.2010 alkaen oppiaineen hallintotiede korvannut julkisjohtaminen, julkisoikeus sekä sosiaali- ja terveyshallinto. Lapin yliopistossa opetetaan hallintotieteellistä hallintotiede-oppiainetta, johon kytkeytyvät tietohallinto ja johtamisen psykologia. Itä-Suomen yliopistossa hallintotieteellistä julkisoikeus-oppiainetta. Yksittäisiä hallintotieteellisiä oppiaineita on toisin sanoen Suomessa kaikkiaan "kymmenen".


title: Hallintotieteelliset oppiaineet

text: Suomen Akatemia soveltaa tutkimusalueluokituksessaan yksilöllistä nimekettä 'hallintotiede' tarkoittaessaan kaikkia Suomessa tutkittavia ja opetettavia hallintotieteellisiä oppiaineita eli kaikkia erillisiä hallintotieteitä. Aikaisemmin Akatemia sen sijaan sovelsi monikollista nimekettä "hallintotieteet" tarkoittaessaan samaa asiaa. Vuodesta 2009 alkaen Akatemian tutkimusalueluokan 611, Valtiotieteet, sisältö on seuraava: 6111, Hallintotiede, 6112, Kansainvälinen politiikka, ja 6113, Politologia.


title: Hallintotieteelliset oppiaineet

text: Paitsi ettei Akatemian luokitus tarkoita sitä, että hallintotieteistä vain oppiaineeseen hallintotiede sijoittuvat tutkijat (siis Tampereen ja Lapin yliopistoissa) voisivat saada rahoitusta, hallintotieteissä toimivat tutkijat voivat hakea ja saada rahoitusta muualtakin kuin Akatemian tutkimusalaluokasta 6111, Hallintotiede. Heille on myönnetty ja heille saatetaan edelleen myöntää rahoitusta myös esimerkiksi luokasta 405, Hoitotiede, 6012, Yhteiskunta- ja kulttuurimaantiede, kaupunkitutkimus ja aluetiede, 604, Kehitystutkimus, 605, Liiketaloustiede, 607, Oikeustiede, 6084, Työ- ja organisaatiopsykologia, tai 6113, Politologia.


title: Hallintotieteelliset oppiaineet

text: Riippuu hyvin paljon kunkin hallintotieteellisen oppiaineen eli hallintotieteen suuntautumisesta kussakin Suomen yliopistossa sekä kutakin oppiainetta johtavien professoreiden valinnoista, mitkä muut tutkimus- ja opetusalat paikantuvat hallintotieteiden lähitieteinä. Vallitseehan yliopistoissamme edelleen perinteinen, arvokas tutkimuksen, opetuksen ja niiden suuntaamisen vapaus.


title: Hallintotieteelliset oppiaineet

text: Esimerkiksi hallintotieteistä "aluetieteen" lähitieteisiin voidaan lukea niin suunnittelumaantiede kuin hyvinkin yleinen johtamisen tutkimus. Hallintotieteistä "finanssihallinto ja julkisyhteisöjen laskentatoimi" on puolestaan käytännössä hyödyntänyt muun muassa valtio-opin, kansantaloustieteen ja liiketaloustieteiden näkökulmia. Oppiaineessa hallintotiede ovat puolestaan läheisiä olleet muun muassa sosiologia ja psykologia. Niin tuossa oppiaineessa kuin oppiaineessa julkisjohtaminen myös liiketaloustieteiden johtamiskäsitysten soveltaminen on tavallista.


title: Hallintotieteelliset oppiaineet

text: Niissä Suomen yliopistoissa, joissa on lukuisimmin hallintotieteellisiä oppiaineita, on muissakin yliopistoissa sinänsä tavattavien samannimisten oppiaineiden suuntautuminen muodostunut erikoistuneimmaksi. Vastaavasti oppiaine hallintotiede tutkimusalueineen on erikoistunein Tampereen yliopistossa rinnallaan kolme muuta läheistä oppiainetta. Erikoistunut hallintotiede on myös Lapin yliopistossa, jossa tieteeanalakumppaneina ovat psykologia (johtamisen psykologia) ja oikeustieteen oikeusinformatiikka (tietohallinto).


title: Hallintotieteelliset oppiaineet

text: Hallintotieteisiin Suomessa lukeutuville oikeustieteellisille oppiaineille läheisimpiä ovat oikeustieteelliset tutkimusalat ja sen oppiaineet. Sikäli kuin puolestaan ympäristöpolitiikka lukeutuu hallintotieteisiin kuten on asian laita Tampereen yliopistossa, sille ovat läheisiä niin eräät luonnontieteelliset alat kuin eräät yhteiskuntatieteet ja teknilliset tieteet.


title: Hallintotieteelliset oppiaineet

text: Muissa maissa ei erityisesti erotettuja hallintotieteellisiä oppiaineita eli hallintotieteitä esiinny samassa mielessä kuin Suomessa. Vertailukohteita Suomen hallintotieteille tarjoutuu kuitenkin runsaasti. Niistä mainittakoon Public Administration , joka on perinteisesti suomennettu nimekkeellä 'julkishallinto', "Public Policy", "Public Affairs", "Public Service" ja hollanninkielisellä alueella laajalti levinnyt "bestuur", kirjaimellisesti 'ohjaus' mutta itse asiassa yhtä kuin 'hallinto'. Alan keskeisin eurooppalainen tieteellinen järjestö on nimeltään juuri "European Group of Public Administration" eli EGPA.


title: Hallintotieteelliset oppiaineet

text: Hallintotieteellisen koulutusalan moninaisuuden Suomessa ei ylipäätään pitäisi antaa aihetta huoleen. Nimenomaan monialaisuudelle rakensi aikanaan jo alan klassikko, Saksassa syntynyt ja erityisesti Itävallassa vaikuttanut "Lorenz von Stein" (1815–1890).


title: Hallintotieteelliset oppiaineet

text: Muissa Pohjoismaissa hallinnon tutkimus on useimmissa yliopistoissa ja niihin rinnastuvissa korkeakouluissa sijoitettu otsakkeen "statsvetenskap" alle joko yhteydessä tai yhteydettä valtio-oppiin eli politiikan tutkimukseen. Suomen olosuhteista poiketen eräissä muissa maissa julkisen hallinnon kysymykset kelpaavat laajalti myös liiketaloustieteellisen tutkimuksen kohteiksi kuten on asian laita esimerkiksi Ruotsissa ja Norjassa. Tosin toisinaan myös suomalaiset liiketaloustieteilijät ovat omaksuneet tutkimuskohteikseen myös julkisen hallinnon aiheita.


title: Hallintotieteelliset oppiaineet

text: Huolimatta siitä, ettei hallintotiedettä sellaisenaan tunneta muualla maailmassa vakiintuneena tutkimusalueena ja akateemisena oppiaineena, sen sananmukaisia käännösvastaineita esiintyy eräissä muissa kielissä. Esimerkkinä mainittakoon Saksan Speyerissa toimiva "Hochschule für Verwaltungswissenschaften".


title: Hallintotieteelliset oppiaineet

text: Vuonna 1930 on perustettu kansainvälinen järjestö nimeltä "International Institute of Administrative Sciences" (IIAS). Se tähtää edelleen useiden eri alojen asiantuntemuksen yhdistämiseen hallinnon tutkimuksen ja hallintokäytännön ongelmia ratkaistaessa esiintyen EGPA:n tapaan konferenssien järjestänänä.


title: Hallintotieteelliset oppiaineet

text: Virossa omaksuttiin maan saatua takaisin itsenäisyytensä Neuvostoliiton hajotessa tutkimusala- ja oppiainenimeke "avaliku haldus", 'julkishallinto'. Erityistä joukkoa hallintotieteellisiä oppiaineita Suomen tapaan ei Virossa ole syntynyt.


title: Hallintotieteelliset oppiaineet

text: Hallintotieteellisiä oppiaineita voi opiskella Suomessa monella taholla. Oppiainetta finanssihallinto ja julkisyhteisöjen laskentatoimi voi opiskella vain Tampereen yliopistossa. Yliopiston taloustieteiden laitokseen vastaa oppiaineesta professori HT professori Lasse Oulasvirta professori VTT, KTM Pertti Ahosen siirryttyä 1.8.2010 professoriksi Helsingin yliopistoon. Hallintotieteellisen oppiaineen aluetiede opiskelu on mahdollista Tampereen yliopistossa ja Vaasan yliopistossa.


title: Hallintotieteelliset oppiaineet

text: Oppiainetta hallintotiede opetetaan Tampereen yliopistossa ja Lapin yliopistossa. Tampereen yliopistossa johtamistieteen laitokseen sijoitetun oppiaineen professorit ovat HT Juha Vartola ja HT Risto Harisalo. Oppiaineessa toimivat myös määräaikainen turvallisuushallinnon professori HT Ismo Lumijärvi ja määräaikainen korkeakouluhallinnon professori YTT Seppo Hölttä.


title: Hallintotieteelliset oppiaineet

text: Vaasan yliopisto muutti 1.8.2010 alkaen oppiainenimekkeensä hallintotiede nimekkeeksi julkisjohtaminen. Oppiaineen professorit ovat HT Ari Salminen ja HT Esa Hyyryläinen.


title: Hallintotieteelliset oppiaineet

text: Tampereen yliopiston taloustieteiden laitokseen sijoituu myös hallintotieteellinen oppiaine kunnallistalous (ma. professori HT Jarmo Vakkuri ja ma. professori HT Tuija Rajala) sekä yhdyskuntatieteiden laitokseen aluetieteen rinnalle oppiaineet kunnallispolitiikka (professori HT Arto Haveri) ja ympäristöpolitiikka (professori FT Yrjö Haila). Kutakin kolmea oppiainetta opetetaan vain Tampereen yliopistossa.


title: Hallintotieteelliset oppiaineet

text: Tampereen yliopiston oikeustieteiden laitokseen sijoittuvat hallintotieteelliset oppiaineet julkisoikeus ja kunnallisoikeus. Edellistä ainetta opetetaan hallintotieteellisenä aineena myös Vaasan yliopistossa, Lapin yliopistossa ja Joensuun yliopistossa. Vaasan yliopistossa on edustettuna hallintotieteellisenä oppiaineena myös sosiaali- ja terveyshallinto (prof. Pirkko Vartiainen).


title: Hallintotieteelliset oppiaineet

text: Lapin yliopistossa oppiaineen hallintotiede professoreina ovat HT Jari Stenvall ja HT PhD Antti Syväjärvi (ma.). Hallintotieteellisenä oppiaineena on myös johtamisen psykologia, jossa toimii professorina PsT Juha Perttula.


title: Hallintotieteelliset oppiaineet

text: Suomen hallintotieteellisten oppiaineiden suurimmassa keskittymässä Tampereen yliopistossa tulee 1.1.2011 voimaan uusi organisaatiorakenne. Syksyllä 2011 ratkaistaan, minne yliopiston hallintotieteelliset oppiaineet siitä lähtien sijoitetaan. Yliopiston kauppatieteiden ja Tampereen teknillisen yliopiston eräiden oppiaineiden kanssa uuteen "School of Managementiin"? Yliopiston oppiaineiden valtio-opin, kansainvälisen politiikan ja lisäksi kenties myös kansantaloustieteen kanssa johonkin vaihtoehtoiseen School-malliin? Alkusyksystä 2010 jälkimmäisen mallin toteuttaminen näytti todennäköisemmältä.


title: Hallintotieteelliset oppiaineet

text: Åbo Akademissa opetetaan oppiainetta "offentlig förvaltning" (kirjaimellisesti julkishallinto). Se on sukua hallintotiede-oppiaineelle samannimisenä kuin hallintotieteen edeltäjä Tampereella, Vaasassa ja Lapin yliopistossa. Oppiaineen erityiset keskittymissalueet on kunnallis- ja ympäristöhallinto. Tutkintonimekkeenä on politices kandidat, magister, licentiat ja doktor, eli kirjaimellisesti on kysymys valtiotieteellisistä tutkinnoista. Oppiaineen professoriksi on nimitetty PD Marko Joas.


title: Hallintotieteelliset oppiaineet

text: Helsingin yliopistossa politiikan tutkimukseen ylipäätään paneutunut oppiaine yleinen valtio-oppi jakaantuu kolmeen linjaan, joista yhtenä hallinnon ja organisaatioiden tutkimuksen linja. Sen professori on VTT, KTM Pertti Ahonen. Yliopiston päätöksellä professorin arvonimeä kantaa myös tutkimusjohtaja, HT, KTL, OTK Markku Temmes. Helsingin yliopiston yhteydessä toimivassa Social- och kommunalshögskolanissa valtio-opin suuntautumisvaihtoihin kuuluu "förvaltningspolitik", kirjaimellisesti suomennettuna 'hallintopolitiikka'. Aihepiirin (oppiainenimekkeenä "statsvetenskap med förvaltning") professori on PD Stefan Sjöblom.


title: Hallintotieteelliset oppiaineet

text: Aikaisemmin Kuopion yliopistossa ja nykyään Itä-Suomen yliopistossa on terveydenhuollon kandidaatin, maisterin, lisensiaatin ja tohtorin tutkinnot mahdollista suorittaa muun muassa oppiaineessa terveyshallintotiede, jonka professoreita ovat ThT Juha Kinnunen ja HT Jari Vuori. Samojen tutkintojen oppiaineena on myös sosiaalihallintotiede, jonka professori on YTT Vuokko Niiranen. Terveyshallintotiede on samoin terveydenhuollon tutkinto-opintojen pääaineena Oulun yliopistossa, jossa aineen professori on HT Juhani Nikkilä.


title: Torfi Bryngeirsson

text: Torfi Bryngeirsson (11. marraskuuta 1926 Búastaðar – 16. heinäkuuta 1995 Reykjavík) oli islantilainen yleisurheilija, joka kilpaili pituushypyssä ja seiväshypyssä. Hän voitti pituushypyn Brysselin EM-kisoissa 1950 tuloksella 7,32 metriä. Bryngeirsson osallistui seiväshypyssä olympialaisiin kahdesti, vuosina 1948 ja 1952. Hän sijoittui molemmilla kerroilla neljänneksitoista.


title: 69 Hesperia

text: 69 Hesperia on Marsin ja Jupiterin välisellä pääasteroidivyöhykkeellä Aurinkoa kiertävä pikkuplaneetta eli päävyöhykkeen asteroidi. Sen löysi Giovanni Schiaparelli vuonna 1861. Nimensä asteroidi sai Italian kreikkalaisen nimen mukaan.


Batman: The Brave and the Bold: Mayhem of the Music Meister on vuoden 2009 lokakuussa julkaistu soundtrack animaatiosarjasta Batman – pelottomat. Levyllä kuultiin kappaleita sarjan ensimmäisen tuotantokauden jaksosta "Mayhem of the Music Meister", jossa pääosassa lauloi Neil Patrick Harris. Mukana on myös sarjassakin ääninäytelleet Grey DeLisle, John DiMaggio, James Arnold Taylor ja Dee Bradley Baker.


title: Amoco Cadiz

text: Amoco Cadiz oli Amocon omistama säiliöalus, joka haaksirikkoutui Englannin kanaalissa Ranskan Bretagnen rannikon edustalla 16. maaliskuuta 1978. Kahtia katkenneesta aluksesta pääsi mereen yli 200 000 tonnia raakaöljyä, jonka luoteistuuli ajoi 5 km:n päässä olevalle Ranskan rannikolle. Haaksirikko oli siihen asti suurin merellä tapahtunut öljyonnettomuus. Onnettomuuden syynä oli merenkäynnissä vaurioitunut peräsinlaitteisto ja siitä seurannut ohjauskyvyn menetys.


title: Amoco Cadiz

text: Alus oli matkalla Persianlahdelta Lymenlahden kautta Alankomaihin, kun se joutui Englannin kanaalissa myrskyyn. Aamupäivällä varttia vaille kymmenen aalto iski aluksen peräsimeen tuhoisin seurauksin. Alus menetti ohjattavuutensa, jota yritettiin tuloksetta palauttaa. Avunpyynnön jälkeen saksalainen hinaaja "Pacific" tuli vaurioituneen aluksen avuksi, mutta myrskyn vuoksi touvin toimittaminen kesti pitkään. Yksinäinen hinaaja ei kyennut estämään aluksen päätymistä karille.


title: Amoco Cadiz

text: Ranskan laivaston helikopterit pelastivat aluksen miehistön lukuun ottamatta aluksen päällikköä ja yhtä upseeria, jotka viipyivät aluksella. 17. maaliskuuta lähes tarkalleen vuorokausi peräsimen tuhoutumisesta alus katkesi kahtia. Alus katkesi 28. maaliskuuta myrskyssä vielä toistamiseen. Ranskan laivasto tuhosi hylyn syvyyspommein.


title: Missouriat

text: Missouriat olivat Suurten tasankojen kulttuurialueen maanviljelijöihin kuulunut etninen ryhmä. Heidän omakielinen nimensä oli "niutachi". Missourioiden juuret olivat oman suullisen historian mukaan Suurten järvien lähellä, josta he olivat vaeltaneet 1600-luvulla Missourijoen etelärannoille. He puhuivat siouxien kieltä ja olivat läheistä sukua iowille ja otoille.


title: Missouriat

text: Missourioiden vaikutus intiaanihistoriassa jäi vähäiseksi, sillä naapurikansat tuhosivat heidät lähes kokonaan. Suurin osa kansasta kuoli vuonna 1798 saukien ja foxien hyökkäyksissä. Eloon jääneet pakenivat Nebraskaan, jossa he joutuivat osagien järjestämän verilöylyn uhreiksi.


title: Missouriat

text: Sekä osavaltio että joki on nimetty missourioiden mukaan.


title: Stefano Mei

text: Stefano Mei (s. 3. helmikuuta 1963 La Spezia) on italialainen entinen yleisurheilija, joka kilpaili keski- ja pitkien matkojen juoksussa. Hän voitti EM-kisoissa yhden kultaisen, yhden hopeisen ja yhden pronssisen mitalin. Mei osallistui olympialaisiin vuosina 1984 ja 1988. Hänen paras sijoituksensa olympialaisissa on seitsemäs tila 5 000 metrin juoksusta vuodelta 1988.


title: Sergio Hernández (autourheilija)

text: Sergio Hernández von Reckowski (s. 6. joulukuuta 1983 Jávea, Espanja) on espanjalainen moottoriurheilija. Hän on kilpaillut sarjoissa Formula BMW, Formula 3, World Series by Renault, GP2, Le Mans series ja Espanjan GT-sarjassa. Nykyään hän ajaa WTCC-sarjassa.


title: Sergio Hernández (autourheilija)

text: Hernández debytoi GP2-sarjassa kaudella 2005 Campos-tallissa ja keräsi 3 pistettä. Seuraavalla kaudella hän ajoi Durango-tallissa keräten yhden pisteen. Kaudella 2007 Hernández ajoi kaksi kilpailua Trident-tallissa korvaten Ricardo Risattin. Samana vuonna Hernández siirtyi World Touring Car Championship -sarjaan. Hän on voittanut sarjassa yhden kilpailun ja WTCC International Trophyn vuonna 2008.


title: Kryokoniitti

text: Kryokoniitti on jäätiköissä olevaa tuulen puhaltamaa pölyä, jonka seassa on myös leviä ja muita ainesosia. Kryokoniitti synnyttää jäätikköön sulamisreikiä. Tutkimusretkeilijä Adolf Erik Nordenskiöld löysi kryokoniitin ensi kertaa Grönlannin jäätiköltä vuoden 1870 retkellään.


title: Avro Canada CF-100 Canuck

text: Avro Canada CF-100 Canuck oli Avro Canadan vuosina 1950–1968 valmistama kaksimoottorinen suihkuhävittäjä. Koneita valmistettiin 692 kappaletta, ja konetyyppi palveli Kanadan ilmavoimissa vuoteen 1981 saakka. Kanadan lisäksi konetta käytettiin myös Belgian ilmavoimissa.


title: Christian Heinrich Friedrich Peters

text: Christian Heinrich Friedrich Peters (s. 19. syyskuuta 1813, k. 18. heinäkuuta 1890) oli saksalais-tanskalais-yhdysvaltalainen tähtitieteilijä. Hän oli ensimmäisiä asteroidien löytäjiä.


title: Christian Heinrich Friedrich Peters

text: Peters syntyi Schleswig-Holsteinissa silloisessa Tanskassa, myöhemmin Saksan osa. Hän opiskeli Carl Friedrich Gaussin johdolla ja muutti Yhdysvaltoihin vuonna 1854. Hän puhui useita kieliä ja asui jonkin aikaa Italiassa ja Osmanien valtakunnan aikaisessa Turkissa.


title: Christian Heinrich Friedrich Peters

text: Peters työskenteli Hamilton Collegessa Clintonissa, Oneidan piirikunnassa, New Yorkin osavaltiossa. Hän oli tunnettu asteroidien löytäjänä, joita hän löysi yhteensä 48. Hän löysi myös säännöllisen komeetan 80P/Peters-Hartley, useita kaasusumuja ja galakseja.


title: Christian Heinrich Friedrich Peters

text: Peters ei ollut naimisissa. Hän oli tunnettu kiivaasta luonteestaan ja useista oikeuksiaan puolustavista oikeusjutuista.


title: Hampurin satama

text: Hampurin satama (, LOCODE: DE HAM) on Hampurissa sijaitseva Saksan suurin satama. Vaikka se sijaitsee Pohjanmereen laskevan Elben alajuoksulla, satama luokitellaan Saksan Pohjanmeren merisatamiin kuuluvaksi. Samalla Hampurin satama on Saksan 3. suurin sisämaan satama. Se palvelee sisämaan liikenteen kauppalaivoja, jotka saapuvat joki- ja kanavareittejä pitkin.


title: Hampurin satama

text: Satama kattaa yhteensä 72 neliökilometrin alueen, josta maata on 42 km (noin 10% Hampurin kaupungista) ja vesialueita 30 km. Laituria on yhteensä 37,5 kilometriä ja laituripaikkoja noin 320 kappaletta, joista 38 sopii megaluokan kontti- tai bulkkirahtialuksille.


title: Hampurin satama

text: Rahtimäärillä mitattuna Hampurin satama oli vuonna 2010 Hollannin Rotterdamin ja Belgian Antwerpenin satamien jälkeen Euroopan kolmanneksi suurin satama. Maailmanlistalla Hampuri oli vuonna 2010 kokonaisrahtimäärässä 29. ja konttiliikenteessä 15. suurin satama maailmassa.


title: Hampurin satama

text: Ennen taantumaa eli vuosina 2007 ja 2008 Hampurin kautta kulki yhteensä 140 miljoonaa tonnia rahtia vuodessa. Sittemmin rahtimäärät laskivat merkittävästi; vielä 2011 rahtimäärä ei ollut aivan palannut lamaa edeltävälle tasolleen. 97 prosenttia Hampurin sataman yleisrahdista (jota kulki esimerkiksi vuonna 2011 Hampurin sataman kautta 92,6 miljoonaa tonnia) käsitellään kontteina; kokonaisrahtimäärästä osuus on pienempi.


title: Hampurin satama

text: Hampurin sataman vuosittainen rahtimäärä:


title: Hampurin satama

text: Konttiliikenteessä Hampurin sataman tärkeimmät kauppakumppanit (yhteyssatamien sijaintimaat) ovat: Kiina (sisältäen Hongkongin), Singapore, Venäjä, Ruotsi, Suomi, Etelä-Korea, Puola, Malesia, Brasilia ja Yhdistyneet arabiemiraatit.


title: Hampurin satama

text: Rahtiliikenne saapuu Hampurin satamaan tai jatkaa sieltä suurelta osin rautateitse. Sataman hallinnassa on yhteensä 330 kilometriä rautateitä. Satamassa lastataan päivittäin yli 220 rahtijunaa ja niiden osana yli 4300 tavaravaunua. Satamasta saa alkunsa tai sinne saapuu kaikkiaan 12 prosenttia koko Saksan rautateiden tavaraliikenteestä.


title: Hampurin satama

text: Hampurin satamasta kulkee Suomeen 13 syöttöliikenteen linjaa. Niiden tärkeimmät satamat Suomessa ovat Kotka, Helsinki ja Rauma.


title: Hampurin satama

text: Satama tarjoaa vapaakauppa-alueen mahdollistaen mm. varastoinnin, jälleenpakkauksen ja keräyksen ilman tullitarkastusta. Tulliselvitys joudutaan tekemään vasta kun tavarat tuodaan Saksan markkinoille vapaavarastosta. Vapaasatama on tärkeä lähinnä kaupassa ns. kolmansien maiden kanssa. Hampurin vapaasataman pinta-ala on n. 16 km tehden siitä maailman suurimman vapaasataman. Satama työllistää Hampurissa ja sen ympäristössä 156 000 ihmistä.


title: Hampurin satama

text: Hampurin satama on yli sadan kilometrin päässä Pohjanmerestä sisämaahan päin. Laivat kulkevat satamaan Elben 13,5 metriä syvää väylää pitkin. Nykyajan suurille 10 000 – 14 000 TEU-yksikön laivoille se alkaa olla liian matala. Suuret laivat pääsevätkin satamaan vain nousuveden noustessa, jolloin laivat ratsastavat nousuveden aallonharjalla. Pois lähtiessään suurilla laivoilla on vain tunnin mittainen aikaikkuna purjehtia ulos satamasta. Mikäli laiva ei ehdi tämän aikana lähteä satamasta, se joutuu odottamaan seuraavaa vuorovesiaaltoa, eli vähintään 12 tuntia. Tämä sotkee aikataulut, koska laituripaikat on jo varattu seuraaville laivoille.


title: Lynch by Inch: Suicide Note

text: Lynch By Inch (Suicide Note) on yhdysvaltalaisen rap-artisti Brotha Lynch Hungin yhdeksäs sooloalbumi. Se julkaistiin 10. kesäkuuta 2003 Siccmade Music levy-yhtiön kautta tuplalevynä..


title: Lynch by Inch: Suicide Note

text: Levy 1


title: Lynch by Inch: Suicide Note

text: Levy 2


title: Preston Burke

text: Preston Xavier Burke oli kuvitteellinen kirurgi ABC:n televisiosarjassa Greyn anatomia. Hahmoa esitti Isaiah Washington sarjan neljännelle tuotantokaudelle asti.


title: Preston Burke

text: Preston Burke on Seattle Gracen sairaalan entinen kardiologian vastaava kirurgi. Hän opiskeli lääketiedettä Tulanen yliopistossa, josta hän lähti ensimmäisenä luokaltaan valmistumaan John Hopkinsin lääketieteelliseen kouluun. Collegessa hän tapasi Erica Hahnin, joka valmistui heti hänen jälkeensä, josta alkoikin taistelu heidän välillään. Burke oli kerran kirurgian väliaikainen ylilääkäri, kun Richard Webber toipui aivoleikkauksesta. Burke aloitti suhteen harjoittelija Cristina Yangin kanssa, mutta lopetti sen, koska pelkäsi sen voivan vaikuttaa heidän molempien uriin. Cristinan keskenmeno toi parin takaisin yhteen. Hän myös asui yhdessä Cristinan kanssa.


title: Preston Burke

text: Toisen tuotantokauden finaalijaksossa häntä ammuttiin, mikä vaikutti hänen oikean kätensä hallintaan. Hänen väliaikainen ratkaisunsa ongelmaan oli työskennellä Cristinan kanssa jokaisessa leikkauksessa, jotta nainen pystyisi ottamaan tilanteen haltuunsa, jos hänen kätensä alkaisi reistailla. Järjestelmä kaatui, kun George sai tietää asiasta ja kertoi kaiken ylilääkäri Webberille. Tämän seurauksena he eivät puhuneet toisilleen (kumpikaan ei halunnut puhua ensin), mutta kun Cristina rikkoi hiljaisuuden, Burke kosi naista, joka suostui. Ennen heidän salaisuutensa paljastumista Burkesta oli tulossa kirurgian ylilääkäri, mutta hänen täytyi kilpailla paikasta muiden vastaavien kirurgien kanssa. (Kukaan ei lopulta saanut paikkaa.) Tapauksen jälkeen hänen kätensä parantui, kun hänen hyvä ystävänsä Derek Shepherd korjasi hänen motoriikkansa.


title: Preston Burke

text: Koko kauden loppuosan Burke ja Cristina järjestivät häitään. Kuitenkin kauden päätösjaksossa hääpäivänä Burke kertoi Cristinalle, ettei enää halunnut tämän tekevän mitään tahtonsa vastaisesti, ja tajunneensa yrittäneensä tehdä Cristinasta erilaista naista, ja ettei hän hyväksynyt häntä sellaisenaan. Cristina sanoi "luulevansa että halusi sitä". Burke halusi Cristinan kuitenkin tietävän, että se oli, mitä hän halusi, joten hän jätti naisen kappeliin. Cristina palasi sitten heidän talolleen ja huomasi, että Burke oli lähtenyt.


title: Preston Burke

text: Neljännellä kaudella Burken pitkäaikainen kilpailija Tri. Erica Hahn otti hänen paikkansa sydänkirurgian vastaavana.


title: Guangzhou Baiyunin lentokonetörmäys

text: Guangzhou Baiyunin lentokonetörmäys tapahtui Xiamen Airlinesin lennon 8301 kaappauksen seurauksena. Kaapattu kone törmäsi kahteen muuhun yrittäessään laskeutua Guangzhoun kansainväliselle lentokentälle 2. lokakuuta 1990. Ensin tapahtui törmäys China Southern Airlinesin koneen kanssa, joka aiheutti vähäisiä vahinkoja, jonka jälkeen kaapattu kone törmäsi China Southwest Airlinesin lennon 2812 kanssa.


title: Guangzhou Baiyunin lentokonetörmäys

text: Kaappaaja vaati lentäjää ohjaamaan koneen Taiwaniin, josta hän oletettavasti aikoi hakea turvapaikkaa, mutta polttoaine ei riitänyt sinne asti. Todennäköisesti hän yritti riistää koneen hallinnan lentäjältä juuri ennen törmäystä.


title: Ronnie Sundin

text:
Karl Ronnie Sundin (s. 3. lokakuuta 1970 Ludvika, Ruotsi) on ruotsalainen entinen jääkiekkopuolustaja, olympiavoittaja ja maailmanmestari. Hän pelasi lähes koko pääsarjauransa Elitserien-joukkue Frölunda HC:ssa. Sundin pelasi Elitserienissä yhteensä 705 ottelua tehoin 61+143=204. Jäähyminuutteja tuli 555.
Sundin oli kotikaupunkinsa joukkueen Ludvika HC:n kasvatti. Hän pelasi joukkueessa ensimmäiset miesten pelinsä kaudella 1986–1987 II-divisioonaa. Vuodet 1988–1992 Sundin pelasi sarjatasoa ylempänä Mora IK:ssa I-divisioonaa.


title: Ronnie Sundin

text: Kaudeksi 1992–1993 Sundin siirtyi Frölunda HC:n riveihin, Elitserieniin. Hän pelasi joukkueessa koko loppu-uransa, lukuun ottamatta kautta 1997–1998 New York Rangersin organisaatiossa. Joukkue varasi Sundinin yli-ikäisenä (25 vuotta) numerolla 237 . Hän siirtyi Rangersiin yksivuotisella sopimuksella toukokuussa 1997. Sundin pelasi kauden lähinnä AHL-joukkue Hartford Wolf Packissa, mutta hän pääsi pelaamaan myös yhden NHL-ottelun Rangersissa. Frölundassa Sundin pelasi yhteensä 16 kautta. Hän voitti joukkueessa Elitserienin mestaruuden vuosina 2003 ja 2005 sekä hopeaa vuosina 1996 ja 2006. Kaudella 2002–2003 Sundin oli Elitserienin pudotuspelien tehokkain puolustaja tehoin 5+4=9. Hänet valittiin kauden päätteeksi Ruotsin tähdistökentälliseen.


title: Ronnie Sundin

text: Sundinin pisteiden valossa paras kausi oli 2005–2006, jolloin hän teki tehot 4+15=19. Hän lopetti uransa keväällä 2009.


title: Ronnie Sundin

text: Sundin pelasi Ruotsin A-maajoukkueessa yhteensä 165 ottelua ja teki niissä tehot 11+29=40. Hän edusti Ruotsia MM-kilpailuissa vuosina 1996, 1997, 2002, 2003, 2004, 2005 ja 2006. Vuonna 2006 hän voitti maailmanmestaruuden, vuosina 1997, 2003 ja 2004 MM-hopeaa ja vuonna 2002 tuli MM-pronssia.


title: Ronnie Sundin

text: Sundin voitti myös olympiakultaa Torinosta vuonna 2006. Kultajoukkueen kapteeni ja entinen NHL-pelaaja Mats Sundin ei ole sukua Ronnie Sundinille.


title: Brittany Byrnes

text: Brittany Anne Byrnes (s. 31. heinäkuuta 1987) on australialainen näyttelijä. Televisiosarjassa H2O hän näytteli Charlottea. Hän on myös näytellyt elokuvassa "Mermaids" (suomeksi Seireenisiskokset) aiemmin urallaan.


title: Aquaman (pilottijakso)

text: Aquaman on Miles Millarin ja Alfred Goughin luoma pilottijakso, joka perustuu DC Comicsin sarjakuvahahmoon Vesimieheen. Se seuraa nuorta Arthur Currya, joka asuu Florida Keysin syrjäisessä rantayhteisössä. Hän saa selville olevansa Atlantisin prinssi ja selityksen erityisille voimilleen.


title: Aquaman (pilottijakso)

text: Jakso oletettiin ilmestyvän The WB:lla syksyllä 2006, mutta Warner Brosin ja UPN yhdistyessä tilalle tullut televisiokanava The CW ei ostanut sitä. Myöhemmin Aquaman pilottijakso oli nähtävissä iTunesilla Yhdysvalloissa ja myös televisiossa, kun kanadalainen YTV näytti pilottijakson 9. kesäkuuta 2007. Marraskuussa 2007 se oli mukana Smallvillen DVD bokseissa ekstramateriaalina.


title: Taris

text: Taris ("Taris, roi de l'eau") on Jean Vigon kymmenminuuttinen vitsikäs dokumenttielokuva uimari Jean Tarisista. Elokuvassa on merkittävää Vigon käyttämä omaperäinen tekniikka, kuten lähikuvat ja pysähdyskuvat uimarin vartalosta.


title: 24 Deep

text: 24 Deep EP on yhdysvaltalaisen rap-artisti Brotha Lynch Hungin ensimmäinen julkaisu. Se julkaistiin vuonna 1993 Black Market Recordsin kautta.


title: Juha-Pekka Soini

text: Juha-Pekka Soini (s. 28. syyskuuta 1974) on uransa lopettanut suomalainen pesäpalloilija, ja pelinjohtaja. Soini pelsi urallaan Seinäjoen Maila-Jusseissa ja Nurmon Jymyssä.


title: Juha-Pekka Soini

text: Pelaajana Soinin pääsarjaura alkoi vuonna 1992, ja ensimmäisen ottelunsa hän pelasi Vaasan Mailaa vastaan. Soini on pelannut kaksi kertaa pelaajaurallaan Itä-Lännessä, vuosina 1996 ja 1997.


title: Juha-Pekka Soini

text: Pelinjohtajana Soini toimi vuosina 2005 ja 2007 Seinäjoen Maila-Jusseissa ja 2009-2010 Koskenkorvan Urheilijoissa.


title: Season of da Siccness

text: Season of da Siccness on yhdysvaltalaisen rap-artisti Brotha Lynch Hungin ensimmäinen studioalbumi. Se julkaistiin 28. helmikuuta 1995 Black Market Recordsin kautta.


title: Season of da Siccness

text: Levyllä vierailevat muun muassa Mr. Doctor, Ron Foster, X-Raided, Zigg Zagg, Zoe, Sicx, Hyst, ja Babe Reg.


title: Maria Sykora

text: Maria Sykora (s. 11. lokakuuta 1946) on itävaltalainen pika- ja keskimatkojen juoksuissa sekä 400 metrin aitajuoksussa kilpaillut yleisurheilija ja käsipalloilija. Hän voitti urallaan yhden mitalin yleisurheilun EM-kisoista. Tämä tapahtui Ateenassa 1969, kun Sykora sijoittui 400 metrin juoksussa kolmanneksi. Hän voitti sisäratojen EM-kisoista yhteensä neljä mitalia, joista yksi oli kultainen ja kolme pronssisia sekä universiadeista yhden kultaisen ja yhden hopeisen mitalin. Sykoralla oli hallussaan 400 metrin aitajuoksun epävirallinen maailmanennätys kesällä 1973, kun hän paransi ennätystä kolmesti peräkkäin.


title: Maria Sykora

text: Sykora osallistui olympialaisiin yleisurheilussa kerran, Münchenissä 1972. Tuolloin hän ei päässyt missään lajeistaan finaaliin saakka. Sykora teki paluun olympia-areenoille, kun hän oli Itävallan käsipallomaajoukkueen mukana Los Angelesin olympialaisissa 1984. Hän teki turnauksessa kuusi maalia, mutta Itävallan joukkue putosi jo alkulohkossa.


title: Maria Sykora

text: Sykoran sisko Liese oli yleisurheilija ja olympiamitalisti. Maria on alppihiihtäjä Thomas Sykoran ja käsipalloilija Karin Prokopin täti.


title: Luoman Areena

text: Luoman Areena (Ylistaron pesäpallostadion) on Seinäjoen Ylistarossa sijaitseva pesäpallostadion. Areenan katsomoon mahtuu noin 200 katsojaa. Areena on tunnettu kaudesta 2009 nimellä Luoman Areena, joka tulee YKV:n pääsponsorin, Luoman Oy, nimestä. Ylistaron Kilpa-Veljet pelaa Areenalla pesäpallon kotiottelunsa.


title: Luoman Areena

text: Uuden kentän rakentamista suunniteltiin Ylistarossa 1990-luvun alussa, kun kenttätilanne kävi huonoksi. Hanhiniemen kentällä ei ollut katsomoita eikä sosiaalitiloja. Myös tie kulki liian lähellä. Kunnanvaltuusto kuitenkin jäädytti suunnitelmat. Uusi kenttä rakennettiin urheilupuistoon vasta vuonna 1996. Pelikuntoinen se ei kuitenkaan sillä kaudella ollut, mutta YKV pääsi aloittamaan kauden 1997 uudella kentällä. YKV oli huojentunut, kun olosuhteet oli saatu kuntoon kymmenen vuoden taistelun jälkeen.


title: Luoman Areena

text: Kentän avausottelu oli 10. toukokuuta pelattu YKV:n ja Koskenkorvan Urheilijoiden välinen näytösottelu. Tiilimurskalla pelattu ottelu päättyi Koskenkorvan 0–2 voittoon. Nykyinen katsomo kentälle tuli vuonna 2005.


title: Luoman Areena

text: Siitä oli puhuttu jo monen vuoden ajan. Tuolloin Ylistaron kunta oli varannut 4 450 euron määrärahan katsomon rakentamiseen. Se käytettiin kokonaan rakennustarvikkeisiin ja olemassa olleiden rakennelmien korjaukseen ja muutoksiin. Katsomon piirustukset suunnitteli Keijo Kitinoja. Rakentamisen yhteydessä sivussa ollut toimitsijakoppi siirrettiin suoraan kotipesän taakse ja sitä nostettiin. Samalla tuli varastotilaa. Penkkirivit rakennettiin kiinteästi kopin ympärille kymmenen metrin päähän kotipesän kaaresta. Lisäksi katsomon eteen tuli suojaava turva-aita, johon voitiin sijoittaa sponsorimainoksia. Myös vaihtopenkit ja kioski uusittiin. Työ tehtiin vapaaehtoistyönä, jota johti timpuriryhmä. Mukana olivat kuitenkin myös Ylistaron Konepaja Oy ja Koneurakointi Veljekset Luoma.


title: Luoman Areena

text: Katsomon rakentaminen alkoi huhtikuussa, ja sen vihki käyttöön 12. kesäkuuta kunnanjohtaja Juha Luukko. Tuolloin pelattiin myös uuden stadion avausottelu YKV:n ja Evijärven välillä. Hiekkatekonurmen kenttä sai keväällä 2008. Tätä ennen kenttä oli tiilimurskaa, ja vain kotipesässä oli tekonurmi.


title: Luoman Areena

text: Tekonurmen teosta tarjouksen kunnalle teki kolme yritystä ja lopulta sen sai tehtäväkseen Aaba Kotikentät osakeyhtiö. Tekonurmen veroton hinta oli 75 684 euroa. Kenttäremontti tapahtui toukokuussa. Uuden kentän avauspeli YKV–Kempele pelattiin 25. toukokuuta parinsadan katsojan edessä. Uudella tekonurmella nähtiinkin myös Superpesistä, kun Ylihärmän Pesis-Junkkarin naiset aloittivat kauden Ylistarossa. Ottelua Kirittäriä vastaan oli katsomassa peräti 317 katsojaa.


title: Sipatti

text: Sipatti on kinkusta (sianlihasta) ja valkoisesta maitokastikkeesta valmistettu ruokalaji. Sipatti tarjoillaan esimerkiksi keitettyjen perunoiden kera.


title: Karin Prokop

text: Karin Prokop (s. 1. helmikuuta 1966) on itävaltalainen entinen käsipalloilija. Hän edusti seuratasolla Hypo Niederösterreichiä. Prokop osallistui olympialaisiin kahdesti, vuosina 1984 ja 1992. Vuoden 1984 kisoissa Prokop pääsi pelaamaan vain yhdessä ottelussa, mutta 1992 hän oli kentällä jo neljässä pelissä. Prokop teki jälkimmäisessä turnauksessa neljä maalia.


title: Karin Prokop

text: Sekä Prokopin äiti Liese että täti Maria olivat olympiatason yleisurheilijoita. Hänen serkkunsa Thomas taas on entinen alppihiihtäjä.


title: HPL (täsmennyssivu)

text: HPL voi tarkoittaa seuraavia asioita:


title: Hypo Niederösterreich

text: Hypo Niederösterreich on itävaltalainen naisten käsipalloon erikoistunut käsipalloseura Maria Enzersdorfin kaupungista. Se on yksi naisten mestarien liigan menestyksekkäimmistä joukkueista kahdeksalla mestaruudellaan. Seura on voittanut EHF Champions' Trophy -kilpailun kahdesti ja kerran cupvoittajien cupin. Itävallan mestaruuden se on voittanut 39 kertaa peräkkäin vuosina 1977–2015. Itävallan cupissa se on ollut tappioton vuodesta 1989 lähtien ja maan mestaruussarjassa se pelasi 384 ottelua ilman tappioita vuosina 1993–2015.


title: L’Atalante

text: L'Atalante on Jean Vigon ohjaama elokuva vuodelta 1934. Elokuvaa on toisinaan pidetty yhtenä maailman parhaista elokuvista. Sight and Soundin kriitikkoäänestyksessä 1962 "L'Atalante" oli kymmenenneksi merkittävin elokuva ja vuoden 1992 äänestyksessä kuudenneksi merkittävin. Ohjaajaäänestyksessä 1992 se oli viides.


title: L’Atalante

text: Elokuva on hivelevän kaunis rakkaustarina nuoresta jokilaivan kapteenista ja hänen nuorikostaan. Se kertoo kanavalotja "L'Atalantesta" ja sen miehistöstä, johon kuuluvat laivalla asuvat kapteeni Jean, hänen nuori vaimonsa Juliette, vanha merikarhu Jules ja laivapoika.


title: L’Atalante

text: Kun alus saapuu Pariisiin, Jean ja Juliette menevät ravintolaan, jossa kulkukauppias alkaa flirttailla Juliettea. Juliette ihastuu suurkaupungin valoihin ja karkaa. Jean masentuu, jolloin Jules päättää auttaa häntä ja etsiä Julietten.


title: L’Atalante

text: Ylistetty kuvaus on neuvostoliittolaisen elokuvaohjaajan Dziga Vertovin veljen Boris Kaufmanin käsialaa. Myöhemmin Hollywoodissa työskennellyt Kaufman on kuvannut työvuosiaan Vigon kanssa "elokuvan paratiisiksi".


title: L’Atalante

text: Vigo sairastui tuberkuloosiin, ja vielä hänen eläessään tuottaja leikkasi elokuvan 65 minuutin mittaiseksi. Se myös nimettiin uudelleen Lys Gautyn levyttämän suositun laulun "Le chaland qui passe" mukaan, ja laulu liitettiin elokuvaan. Elokuvaa esitettiin vuosikymmenet tuottajan teurastamana, ja vasta vuonna 1990 se sai ennallistetun version Italian yleisradioyhtiön arkistoista löytyneestä kopiosta ja sen muodon, jonka Vigo oli sille tarkoittanut. Myöhemmin Criterion Collectionissa on julkaistu siitä uuden ennallistetun version, jota kriitikko kiittää parhaaksi näkemäkseen versioksi.


title: L’Atalante

text: Vuonna 1979 kolmekymmentä suomalaista elokuva-arvostelijaa ja -asiantuntijaa teki kukin luettelon kaikkien aikojen sadasta merkittävimmästä elokuvasta, ja "L’Atalante" oli mukana heistä kahdenkymmenen listalla. Vuonna 2018 BBC:n kansainvälinen asiantuntijaraati äänesti sen kaikkien aikojen 50 parhaan ei-englanninkielisen elokuvan joukkoon.


title: Loaded (Brotha Lynch Hungin albumi)

text: Loaded on yhdysvaltalaisen rap-artisti Brotha Lynch Hungin kolmas julkaisu. Se julkaistiin 16. syyskuuta 1997 Black Market Recordsin kautta.


title: Loaded (Brotha Lynch Hungin albumi)

text: Levyllä vierailevat muun muassa Kokane, E-40 ja Ice-T.


title: Rostislav Olesz

text: Rostislav Olesz (s. 10. lokakuuta 1985 Bílovec, Tšekkoslovakia) on tšekkiläinen jääkiekkoilija ja olympiamitalisti, joka pelaa kaudella 2014–2015 kotimaansa pääsarjassa HC Vítkovicen joukkueessa. Hän on kahden suunnan hyökkääjä, pelipaikaltaan laitahyökkääjä.


title: Rostislav Olesz

text: Olesz pelasi ensimmäiset Extraliigan ottelunsa jo 15-vuotiaana kaudella 2000–2001, jolloin hän pelasi kolme ottelua antaen niissä yhden syöttöpisteen. Ensimmäinen täysi kausi Oleszille oli 2002–2003, jolloin hän teki 40 ottelussa tehot 6+3=9. Olesz haki myös muutaman ottelun pelituntumaa Tšekin toiseksi korkeimmalta sarjatasolta, 1. Národní Hokejová Ligasta. Kausi 2003–2004 jäi hänellä 35 ottelun, kun hän loukaantui saatuaan mailasta päähänsä. Florida Panthers varasi hänet NHL:ään. Kaudeksi 2004–2005 Olesz siirtyi HC Sparta Prahan riveihin.


title: Rostislav Olesz

text: Kaudeksi 2005–2006 Olesz siirtyi Florida Panthersiin. Hän pelasi tulokaskautensa kokonaan ylhäällä ja teki 59 ottelussa tehot 8+13=21. Seuraavalla kaudella Olesz teki yhden kauden piste-ennätyksensä tehoilla 11+19=30. Hän kuitenkin pelasi kauden aikana myös neljä ottelua AHL-joukkue Rochester Americansissa, muttei ole sittemmin saanut enää farmikomennuksia. Oleszin kautta 2007–2008 pilasi rannevamma, jonka takia hän pystyi pelaamaan vain 56 ottelua. Kesäkuussa 2008 Olesz teki pitkän kuuden vuoden mittaisen jatkosopimuksen Panthersin kanssa. Sopimus tuo hänelle 3,125 miljoonaa dollaria kaudessa. Olesz pelasi kuitenkin vain 37 ottelua loukkaantumisen takia kaudella 2008–2009.


title: Rostislav Olesz

text: Yhteensä Olesz pelasi Panthersissa kuusi kautta ja 349 runkosarjaottelua. Kauden 2010–2011 jälkeen hän siirtyi Chicago Blackhawksiin vaihdossa Brian Campbelliin.


title: Rostislav Olesz

text: Olesz edusti Tšekkiä Torinon olympiakisoissa vuonna 2006 ja hän voitti pronssia. Tulokaskauttaan Panthersissa pelannut 20-vuotias Olesz oli Tšekin joukkueen nuorin pelaaja. Olesz pelasi myös MM-kilpailuissa vuosina 2007 ja 2009, muttei hän voittanut mitaleita. Hän debytoi A-maajoukkueessa Euro Hockey Tour -tasolla jo 17-vuotiaana kaudella 2002–2003.


title: Rostislav Olesz

text: Vuosina 2004 ja 2005 Olesz pelasi alle 20-vuotiaiden MM-kilpailuissa. Hän voitti pronssia vuonna 2005 ja jakoi seitsemällä osumallaan turnauksen maalipörssin voiton Kanadan Jeff Carterin ja Venäjän Aleksandr Ovetškinin kanssa. Olesz oli myös Tšekin paras pistemies. Vuoden 2004 MM-kilpailut päättyivät Oleszilla aivotärähdykseen kuuden ottelun jälkeen, kun Kanadan Dion Phaneuf taklasi häntä rajusti. Hän pelasi myös alle 18-vuotiaiden MM-kilpailuissa vuonna 2003.


title: Horst Weigang

text: Horst Weigang (s. 30. syyskuuta 1940 Bielawa) on saksalainen entinen jalkapalloilija. Hänen tyttärensä, Birte Weigang, oli olympiavoittaja uinnissa..


title: Horst Weigang

text: Weigang aloitti jalkapallon vuonna 1952 Medizin Leipzig Mittessä. Kahden vuoden jälkeen hän siirtyi SC Lok Leipzigiin, jossa hän pelasi vuoteen 1960 asti. Kauden 1961–1962 Weigang edusti SC Turbine Erfurtia, mutta palasi pian Leipzigiin SC Rotation Leipzigiin, eli 1. FC Lokomotive Leipzigiin. Hän pelasi seurassa vuoteen 1967 saakka, jonka jälkeen hän siirtyi FC Rot-Weiß Erfurtiin. Jalkapallouransa Weigang lopetti kuusi vuotta myöhemmin, eli vuonna 1973. Pääsarjatasolla Weigang pelasi 234 ottelua, mutta ei voittanut yhtään mestaruutta. Sen sijaan hänet valittiin vuonna 1965 DDR:n vuoden jalkapalloilijaksi.


title: Horst Weigang

text: Urbanczyk pelasi DDR:n jalkapallomaajoukkueessa kaksitoista ottelua. Hän oli myös mukana olympiapronssia vuonna 1964 voittaneessa joukkueessa.


title: Neue Fußballwoche

text: Neue Fußballwoche oli DDR:ssä viikoittain ilmestynyt jalkapalloon keskittynyt urheilulehti. Lehdessä kerrottiin DDR-Oberligan, DDR-Ligan sekä muiden maanlaajuisten sarjojen tuloksista. Mukana olivat myös tärkeimmät kansainväliset jalkapallosarjat.


title: Neue Fußballwoche

text: Lehti valitsi vuosittain myös DDR:n vuoden jalkapalloilijan. Lehden toimittaminen lopetettiin vuonna 1992.


title: EBK4

text: EBK4 on yhdysvaltalaisen rap-artisti Brotha Lynch Hungin neljäs sooloalbumi. Se julkaistiin 27. kesäkuuta 2000 Black Market Recordsin kautta.


title: Merimestari

text: Merimestari () on DC Comics -kustantamon sarjakuvissa esiintyvä superroisto. Bob Haneyn ja Nick Cardyn luoma hahmo esiintyi ensimmäisen kerran vuonna 1966 "Aquaman" -sarjakuvalehden numerossa 29.


title: Merimestari

text: Orm Curry oli Vesimiehen velipuoli, Tom Curryn ja Mary O'Sullivanin poika. Hän kasvoi sankarillisen velipuolensa varjossa ja suuttui ettei hänellä ollut samanlaisia supervoimia kuten Vesimiehellä, ollessaan itse täysin ihminen. Orm oli tämän johdosta toiminut ajoittain pikkurikollisenä, mutta saatuaan amnesian eli muistinmenetyksen, Orm unohti entisen elämänsä ja katosi muille maille.


title: Merimestari

text: Vuosien päästä Orm palasi takaisin uudella nimellä Orm Marius ja esiintyi huipputeknologiaa käyttävänä merirosvona Merimestarina. Hän hyökkäsi ensisijaisesti laivojen kimppuun, mutta siirtyi sittemmin aiheuttamaan luonnon onnettomuuksia, joiden avulla hän vaati maailmalta lunnaita. Merimestari teki itselleen erikoisasun ja kypärän, jonka avulla hän voisi hengittää veden alla ja erityisesti meren alla. Tämän myötä hän sai taistella useaan otteeseen Vesimiestä vastaan ja sai hetkellisesti vangittua Vesimiehen ja hänen apurinsa Vesipojan. Myöhemmin Vesimies sai selville Merimestarin olleen hänen velipuolensa Orm. Tämä ei kuitenkaan estänyt Vesimiestä taistelemaan häntä vastaan.


title: Merimestari

text: Merimestari sai myöhemmin muistinsa takaisin, kun Deadman otti hänen kehonsa hallintaansa ja selvitti Ormin kadonneet muistot. Se ei kuitenkaan estänyt Ormia jatkamasta juonitteluaan Vesimiestä vastaan.


title: Merimestari

text: Merimestari esiintyi "Justice Leaguen" kaksiosaisessa jaksossa "The Enemy Below", 3. joulukuuta 2001, jossa hahmon äänenä oli Richard Green.


title: Merimestari

text: Sarjassa Merimestari tunnettiin pelkästään nimellä Orm, joka kuului Atlantisin kuninkaalliseen hoviin. Se yritti syrjäyttää velipuolensa kuninkuudesta palkkaamalla Deadshotin murhaamaan Vesimiehen, joka oli vierailemassa maanpäällisten asukkaiden johtajien luona. Orm ei halunnut tehdä minkäänlaista sopimusta maanpäällisten asukkaiden kanssa vaan halusi julistaa sodan heitä vastaan. Epäonnistuttuaan murhaamaan Vesimiehen hän määräsi velipuolensa pidätettäväksi petturuudesta. Orm yritti samalla tappaa Vesimiehen jättämällä hänet kahleisiin vajoamaan kohti meren pohjaa. Vesimies onnistui kuitenkin pakenemaan loukusta ja esti Ormin, joka yritti hukuttaa koko maailman yrittämällä sulattaa pohjoisnavan jäätiköt.


title: Merimestari

text: Merimestari teki omalla nimellään esiintymisen Batman – pelottomat -sarjan jaksossa "Evil Under the Sea!", 28. marraskuuta 2008, jossa hahmon äänenä toimi Wallace Langham.


title: Merimestari

text: Sarjassa Merimestari palasi takaisin Atlantisiin veljensä Vesimiehen annettua hänelle toisen mahdollisuuden korjata edelliset erheensä. Sitä vastoin Merimestari tekee yhteistyötä Black Mantan kanssa salamurhatakseen Vesimiehen, jotta Merimestari nousisi valtaistuimelle. Black Manta kuitenkin pettää Merimestarin ja hän joutuu tekemään yhteistyötä Vesimiehen ja Batmanin kanssa pelastaakseen Atlantisin.


title: The Virus

text: The Virus on yhdysvaltalaisen rap-artisti Brotha Lynch Hungin viides sooloalbumi. Se julkaistiin 13. marraskuuta 2001 Black Market Recordsin kautta.


title: NHLPA Hockey ’93

text: NHLPA Hockey ’93 on Electronic Artsin julkaisema jääkiekkoaiheinen urheilupeli. Peli on julkaistu Super Nintendo Entertainment Systemille ja Sega Mega Drivelle joulukuussa .


title: NHLPA Hockey ’93

text: Pelissä on mukana näytösottelu, jossa valitaan kaksi joukkuetta ottamaan mittaa toisistaan ystävyysottelussa. Toinen pelissä mukana oleva ominaisuus on pudotuspelivaihe (yksi ottelu tai paras 7:stä) jonka voittaja voittaa samankaltaisen pokaalin, kuin Stanley Cup.


title: NHLPA Hockey ’93

text: Peli sai NHLPA-lisenssin mutta ei NHL-lisenssiä, joten pelissä oli oikeat pelaajat ja heidän numeronsa, mutta ei oikeita joukkueita eikä logoja.


title: Riipputanssijat

text: Riipputanssijat ("Machaeropterus") on tanssijoiden heimoon kuuluva varpuslintusuku. Riipputanssijoiden sukuun kuuluu BirdLife Internationalin mukaan kolme lajia.


title: Marcos Martínez

text: Marcos Martínez Ucha (s. 15. lokakuuta 1985 Madrid, Espanja) on espanjalainen moottoriurheilija. Hän on kilpaillut Formula Junior -sarjassa vuonna 2004, Formula 3 -sarjassa vuosina 2005–2008, World Series by Renault -sarjassa vuosina 2006 ja 2008–2009 sekä GP2-sarjassa kaudella 2007. Hän saavutti GP2-kaudellaan viisi pistettä ajamalla neljänneksi Valencian kilpailussa. Martínez siirtyi Superleague Formula -sarjaan vuonna 2010. Kauden 2011 jälkeen hän ei ole kilpaillut aktiivisesti.


title: Franck Perera

text: Franck Perera (s. 21. maaliskuuta 1984 Montpellier, Ranska) on ranskalainen moottoriurheilija. Hän on kilpaillut Formula Renault sarjassa vuosina 2002–2003, Formula 3 Euroseries -sarjassa 2004–2005, World Series by Renault -sarjassa 2006, Atlantic Championships -sarjassa 2007, Indy Lights ja IndyCar Series -sarjassa 2008 ja Superleague Formula -sarjassa 2008–2010. Perera kilpaili myös GP2-sarjassa kausina 2006 ja 2009 saavuttaen yhden kakkossijan ja 8 pistettä. Perera voitti Formula Renault 2000 Italian sarjan mestaruuden vuonna 2003. Perera toimi myös Toyotan Formula 1 -tallin testikuljettajana kaudet 2004–2005.


title: Karaca Dağ

text: Karaca Dağ on kilpitulivuori Itä-Turkissa, Şanlıurfan ja Diyarbakirin maakunnissa. Vuoren korkeus on 1 957 metriä. Paikka tunnetaan arkeologiassa mahdollisena maanviljelyn alkupaikkana. Saksalaisen Kölnin Max Planck -instituutin tutkimuksen mukaanpaikalla eläävät vieläkin 68 viljelykasvien edeltäjät.


title: Harmaahuuhkaja

text: Harmaahuuhkaja ("Bubo coromandus") on pöllöihin kuuluva lintu, jonka asuinaluetta ovat Bangladesh, Kiina, Intia, Malesia, Myanmar, Nepali, Pakistan ja Thaimaa.


title: Harmaahuuhkaja

text: Harmaahuuhkaja on melko suurikokoinen, sen ruumiin pituus on 48–53 cm.


title: Harmaahuuhkaja

text: Harmaahuuhkaja esiintyy runsasvetisillä ja metsäisillä alueilla. Se suosii mangometsiä sekä tamarindi- ja muita tiheälehtisiä puita. Se on paikkalintu, ja parit usein asuvat samassa metsässä vuosi vuoden jälkeen.


title: Harmaahuuhkaja

text: Pesimäkausi on marraskuusta huhtikuuhun.


title: Harmaahuuhkaja

text: Lintu tekee pesän risuista suuren puun rungon haaraan mieluiten lähelle vettä ja usein ihmisasutuksen lähelle.


title: Tulitanssijat

text: Tulitanssijat ("Pipra") on tanssijoiden heimoon kuuluva varpuslintusuku. Tulitanssijoiden sukuun kuuluu BirdLife Suomen mukaan 3 lajia.


title: Erica Hahn

text: Tri. Erica Hahn on kuvitteellinen kirurgi ABC:n televisiosarjassa "Greyn anatomia". Häntä esittää Brooke Smith. Hahn esiintyi osassa jaksoista sarjan kolmannella ja toisella tuotantokaudella, ja liittyi neljännellä kaudella sarjan päänäyttelijöiden joukkoon.


title: Erica Hahn

text: Hahn on erittäin ammattimainen henkilö, ja häntä on kuvailtu jopa työnarkomaaniksi. Hän on merkittävän ankara apulaislääkäri Cristina Yangia (Sandra Oh) kohtaan, ja on kertonut, että nainen muistuttaa kovasti häntä itseään. Hän on monesti tyrmännyt kaikki plastiikkakirurgi Mark Sloanin (Eric Dane) romanttiset yritykset väittäen, että pitää mieluummin yksityiselämänsä erossa työelämästään. Tästä huolimatta neljännen kauden lopulla hänellä on romanssi Callie Torresin (Sara Ramirez) kanssa. Tarinaa on kehuttu siitä, kuinka realistisesti se esittää orastavaa lesbosuhdetta, mutta kuitenkin Gay & Lesbian Alliance Against Defamation -yhdistyksen henkilöt ovat olleet epäileväisiä sen suhteen, kuinka sarjassa on puhuttu "kimppakivasta" Hahnin, Torresin ja Sloanin välillä.


title: Erica Hahn

text: Hahn kirjoitettiin ulos "Greyn anatomiasta" marraskuussa 2008.


title: Erica Hahn

text: Erica Hahnia suunniteltiin aluksi vain pieneksi hahmoksi, lyhytikäiseksi kilpailijaksi Preston Burkelle (Isaiah Washington). Hahmo esiintyi ensin sarjan toisen tuotantokauden kolmessa jaksossa, ja sen jälkeen sen kolmannen kauden kahdessa jaksossa. Kun keskusteltiin siitä, että Hahnista tulisi yksi päähenkilöistä kolmannen kauden jälkeen, Smith sanoi: "En tosiaan ajatellut että se toimisi" ja vitsaili "Joka kerta toivoin, että he soittaisivat, mutta toivoin myös että he eivät soittaisi - vähän niin kuin silloin kun olin sinkku." Kuitenkin, kun Isaiah Washington lähti sarjasta, Hahn tuotiin takaisin päähahmoksi neljännelle kaudelle Burken paikalle Seattle Gracen kardiologian vastaavaksi kirurgiksi.


title: Erica Hahn

text: Smith on sanonut, ettei hän odottanut että hahmosta tulisi todella vakituinen sarjaan, koska "hän ei halunnut pettyä, jos se ei tapahtuisikaan". Hän on sanonut että päätös syntyi sen perusteella, että hän halusi tutkia hahmoa syvemmin: "Kun työskentelen jonkun sellaisen kanssa, millä on alku, keskikohta ja loppu, voin luoda kaaren. Tri. Hahnin kanssa minun täytyy selvittää, kuka hän on." Tutkiessaan roolia Smith seurasi oikeaa sydänleikkausta. Hän kertoi hänen tutkintansa olevan stressaavaa: "Minusta tuli hyvin neuroottinen sen suhteen, etten mennyt lääketieteelliseen kouluun. En ole oikeasti lääkäri" ja sanoen myös: "Minulla ei ole aavistustakaan millaista on olla kirurgi ja silti minun täytyy esittää, että olen todella hyvä siinä. Minun täytyy näyttää siltä kuin olisin tehnyt sitä pitkän aikaa."


title: Erica Hahn

text: Smith on hahmonsa luonnetta kuvaillessaan sanonut: "Dr. Hahn on työnarkomaani ja erittäin ammattimainen. [...] Luulen että hänestä tuntuu, että työssä pitää olla ammattimaisuutta, ja kun muut ihmiset tekevät asioita epäammattimaisesti hän hermostuu." Hän on lisännyt tähän myös: "Hänellä on pieniä sääntöjä hänen päässään siitä, kuinka töissä tulee käyttäytyä. Se ei kuitenkaan tarkoita, ettei hän voisi rikkoa niitä sääntöjä. Mutta kaikkien muiden tulee noudattaa niitä." Stacy McKee, neljännen kauden jakson "Kung Fu Fighting" käsikirjoittaja, on sanonut yksinkertaisesti: "Hardcore. [...] A kick ass female surgeon." Smith on selittänyt, etteivät sarjan käsikirjoittajat "halunneet kiirehtiä Hahnin pidettäväksi tekemisessä, ja he toivoivat, ettei se haittaisi minua. Monet näyttelijät eivät halua olla epäpidettyjä, vaikka he olisivatkin pahoja. Mutta minua se ei haittaa - minä olen hyvä olemaan epäpidetty." Sarjan luoja Shonda Rhimes on sanonut Hahnin ja apulaislääkäri Cristina Yangin välisestä kilpailusta: "Hahn on loistava kirurgi ja mainio potilaidensa kanssa, mutta hänen opettamisensa? No, sanotaan nyt niin, että hän voisi olla vähän rakastavampi oppilaitaan kohtaan, erityisesti Cristinaa. [...] Säälin Hahnia, koska hän kasvoi kirurgisessa maailmassa, jossa oli paljon vähemmän nasiia kuin nyt." Trish Doolan, joka puhui tuottajien kanssa lesbotarinasta Hahnin ja Callie Torresin välillä, sanoi hahmosta: "Hän on erittäin vahva, erittäin hyvä siinä mitä tekee, ja itse asiassa monet miehet kokevat sen uhaksi. Hän on erittäin itsevarma sen kanssa, mitä hän tekee ja kuka hän on".


title: Erica Hahn

text: Heti Hahnin saapumisen jälkeen Mark Sloanille huomattiin kehittyneen tunteita naista kohtaan, mutta hänet torjuttiin heti. Hahmo selitti haluavansa pitää yksityis- ja työelämänsä erillään toisistaan, mutta Smith sanoi: "Hän tuli väärään sairaalaan jos hän kuvitteli, ettei hänellä tulisi olemaan yksityiselämää!" Smith on myöntänyt salakuunnelleensa käsikirjoittajien tapaamisia yrityksenään selvittää, mitä hänen hahmonsa romanttisella puolella oli luvassa. Sitä varjeltiin tarkasti, jopa häneltä. Hän keskusteli TV Guiden päätoimittaja Michael Ausiellon kanssa siitä, kuinka hän ja Sandra Oh olivat yrittäneet saada Hahnin ja Cristinan välille lesbosuhdetta. Hän oli samaa mieltä Ausiellon mielipiteestä siitä, että Hahn olisi "loistava lesbo" ja: "Olen antanut [tuottajien] ymmärtää, että olen avoin sen suhteen. [...] He olivat: 'Okei, ehdotus huomioitu!' Luulen, että he halusivat minun jo olevan hiljaa." Kuitenkin Smith on paljastanut, että kun hän ja Shonda Rhimes keskustelivat ensi kerran siitä mahdollisuudesta, että Hahn olisi homo: "Me tunsimme, että olisi liian selvää, että vahva, vaikutusvaltainen nainen olisi lesbo".


title: Erica Hahn

text: Väitteestä huolimatta neljännene tuotantokauden lopussa Hahnin nähtiin lähentyvän ortopedi Callie Torresin kanssa, ja suhdetta alettiin kutsua "Eri-Caliksi" ja myöhemmin "Callicaksi". Rhimes on sanonut: "Calliella ja Ericalla on kieltämätöntä kemiaa. Tarinan paljastuminen on jotain, jota kirjoittajat odottavat innolla. Haluan pitää heidän suhteensa sellaisena kuin kuin show'n muutkin suhteet ovat - se tulee olemaan suloinen, hauska, rehellinen ja hieman likainen." Hän on selittänyt näiden kahden suhteen kehittämistä: "Me halusimme sen olevan aito - ei jokin stuntti, joka saisi ihmiset puhumaan. Me halusimme nähdä, mitä tapahtuisi, jos nainen alkaisi yhtäkkiä saada tunteita toista naista kohtaan." Hahmot suutelivat toisiaan kauden päätösjakson lopussa, ja After Ellen sanoikin: "Calliesta ja Ericasta tuli ainoat vakituiset lesbot/biseksuaalit naishahmot tällä hetkellä televisiossa. Tämä on myös ensimmäinen kerta, kun kaksi vakituista hahmoa on aloittanut lesboromanssin." Ennen tarinaan suostumista sarjan tuottajat juttelivat Gay & Lesbian Alliance Against Defamationin kanssa varmistaen, että he hyväksyivät sen.


title: Erica Hahn

text: Puhuessaan omasta reaktiostaan tarinaan Smith on sanonut: "Olin riemastunut. Se oli loistava ajatus." Hän paljasti etteivät käsikirjoittajat olleet täysin paljastaneet hänelle hänen hahmonsa taustasta romanssien suhteen, ja sanoi: "Moni asia on yhä hämärän peitossa. Tarkoitan, että meillä on se, mitä kirjoittajat ajattelevat ja vähän mitä minä olen ajatellut mielessäni. Ehkä olin ihastunut lukiossa tai collegessa tai jotain - hänellä oli jotain, mutta en usko että hän on koskaan - minusta tuntuu, että tämä saattaa olla hänen ensimmäinen kertansa." Samasta aiheesta jatkaen Smith puhui Kristin Dos Santosin kanssa hänen hahmonsa romanttisen historian puutteesta. Hän sanoi: "Ensi viikolla katson käsikirjoitusta ja olen tyyliin: 'Voi Luoja, olen ollut vuosia lesbo enkä ole tiennyt sitä!'"


title: Erica Hahn

text: Kun Erican poiskirjoitus paljastettiin, Smithiltä kysyttiin, oliko hän iloinen siitä, minkä suunnan tarina oli ottanut. Hän vastasi: "Tiedäthän, minä olin jo ihan sinut sen kanssa. Minä olin itse henkilökohtaisesti vähän kärsimätön tämän 'homopaniikin' kanssa, mutta sehän oli kuitenkin enemmän Callien juttu. Minä luulen, että Tri. Hahn oli jo vähän käsittämässä sitä."


title: Erica Hahn

text:
3. marraskuuta 2008 "Entertainment Weekly"n Michael Ausiello kertoi, että Erica lähtisi 6. marraskuuta Greyn anatomiasta. Sarjan luoja Shonda Rhimes kommentoi paljastusta:
Hahnin ensiesiintymisessä sarjassa kerrotaan, että hän on yhden päähenkilön, Preston Burken, pitkäaikainen kilpailija kardiologiassa. Hänen kerrotaan olevan kardiologian vastaava kirurgi Seattle Presbyterian -sairaalassa, kun hän ja Burke taistelevat luovutetusta sydämestä. Hahn esiintyy uudestaan kolmannella kaudella, kun George O'Malley (T.R. Knight) kutsuu hänet konsultoimaan hänen isänsä sydänläpän paikkaamisen.


title: Erica Hahn

text: Hahn siirtyy Seattle Gracen sairaalaan neljännen kauden jaksossa "Haunt You Everyday" suoritettuaan onnistuneen sydämensiirron kirurgian ylilääkärin, Richard Webberin, pyynnöstä. Hän saa Burken työn kardiologian vastaavana. Hahn alkaa heti ärsyyntyä Burken entisen oppilaan ja kihlatun Cristina Yangin käytöksestä, eikä hän päästä häntä hänen leikkauksiinsa. Hän paljastaa myöhemmin Addison Montgomerylle (Kate Walsh) olevansa tarkoituksellisen ankara Cristinaa kohtaan, koska hän muistuttaa häntä itseään hänen erikoistumisaikanaan.


title: Erica Hahn

text: Hahn joutuu toistuvasti torjumaan plastiikkakirurgi Mark Sloanin iskuyrityksiä. Hän sanoo kokevansa Sloanin erittäin hurmaavaksi, mutta toivovansa, että voisi pitää yksityis- ja työelämänsä erillään toisistaan. Hänelle kehittyy ystävyyssuhde Callie Torresin kanssa. Callie kuitenkin hermostuu hetkeksi ajatellessaan, että Hahnilla on tunteita häntä kohtaan. Neljännen kauden päätösjaksossa pari kuitenkin suutelee toisiaan.


title: Erica Hahn

text: Viidennellä kaudella pari yrittää ryhtyä suhteeseen keskenään, mutta sillä välin, kun Erica tulee sinuiksi oman seksuaalisuutensa kanssa hyvin nopeasti, Callie on yhä epävarma. Hän päättää siis harrastaa seksiä Mark Sloanin kanssa "varmistuakseen asiasta". Erica antaa hänelle tämän anteeksi, mutta päättää lopulta, ettei halua ryhtyä suhteeseen Callien kanssa, jos tämä ei ole varma tunteistaan. Niinpä Hahn jättää Callien ja lähtee Seattle Gracen sairaalasta.


title: Oto-intiaanit

text: Oto-intiaanit olivat preerioiden maanviljelijöitä ja asuivat historiallisella aikakaudella Nebraskassa ja Missourissa Yhdysvalloissa. Heidän omakielinen nimensä oli "wat'ota" ("irstailijat") ja he olivat yksi kolmesta siouxien kielisestä "chiwere"-haaraan kuuluneesta ryhmästä. ranskalaiset siirtolaiset tapasivat otoja ensimmäisen kerran vuonna 1690 Des Moines -joella nykyisessä Iowassa. 1800-luvulla he liittoutuivat pawneiden kanssa pystyäkseen puolustautumaan ympäristön heimoja vastaan. Otojen määrä oli alun perin noin tuhat, mutta 1800-luvun lopulla heitä oli alta 400. Vuonna 1854 he luovuttivat maansa Yhdysvalloille ja asettuivat reservaattiin Kansasin ja Nebraskan rajalle. Myöhemmin vuonna 1882 otot siirrettiin uuteen reservaattiin Oklahoman pohjoisiin osiin. 1980-luvulla otojen lukumäärä ylitti uudelleen tuhannen intiaanin rajan.


title: Oto-intiaanit

text: Vanhan suullisen tradition mukaan suuri joukko intiaaneja, joka kutsui itseään nimellä "hotanga" ("Kalansyöjät") oli paremman ruoan toivossa lähtenyt taivaltamaan kohti lounasta metsästääkseen biisoneita. Suurimman osan jäädessä Green Bayn rannoille, erkani heistä joukko, joka halusi jatkaa matkaa eteenpäin. He tulivat lopulta Mississippin rannoille ja Iowa-joelle leiriytyen suurille hiekkasärkille. Osa tästä joukosta päätti jäädä paikoilleen. He olivat "pahodjat", jotka tultiin tuntemaan nimellä iowat. Loppuosa joukosta jatkoi kulkuaan, mutta riitaantui jakaantuen kahtia. Toinen joukko kutsui itseään nimellä "neutache", mutta eurooppalaiset sanoivat heitä missoureiksi. Jäljelle jääneet kutsuivat itseään nimellä "wat'ota", joko lyhentyi muotoon oto tai otoe.


title: Ánna Veroúli

text: Ánna Veroúli (; s. 13. marraskuuta 1956 Kavála) on kreikkalainen entinen yleisurheilija, joka kilpaili keihäänheitossa. Hän voitti MM-kisoissa pronssia vuonna 1983 ja EM-kultaa vuonna 1982. Veroúli kärähti nandrolonista Los Angelesin olympialaisissa 1984. Myöhemmin hän osallistui olympialaisiin vuosina 1988 ja 1992, mutta ei läpäissyt karsintaa kummallakaan kerralla.


title: The Ruthless Roundtable

text:
The Ruthless Roundtable oli heel-ryhmittymä World Wrestling Entertainmentin ECW-brändissä. Ryhmää johti William Regal. Muut jäsenet olivat Ezekiel Jackson ja Vladimir Kozlov, jotka auttoivat Regalia hänen feudissaan Christiania vastaan saadakseen ECW-mestaruuden, mutta Regal ei sitä koskaan voittanut.
__notoc__


title: The Ruthless Roundtable

text: 21. heinäkuuta 2009 Ezekiel Jackson ja Vladimir Kozlov alkoivat esitellä armottomia lopetusliikkeitä "jobbereihin" matsien jälkeen. 11. elokuuta ECW:ssa Willíam Regal tuli ykköshaastajaksi (voittamalla Tommy Dreamerin) ECW Mestaruuteen. Seuraavan viikon ECW:ssa päätapahtuma matsissa oli tag team -ottelu Regal ja Kozlov vs. ECW-mestari Christian ja Ezekiel. Matsin aikana Ezekiel hyökkäsi Christanin kimppuun, minkä seurauksena Regal pääsi selättämää ECW-mestarin. Matsin jälkeen Kozlov ja Ezekiel iskivät vielä lopetusliikkeensä. SummerSlamissa Regal hävisi Christianille kahdeksassa sekunnissa, joka käytiin Christianin ECW-mestaruudesta. Seuraavassa ECW:ssa General Manager Tiffany laati stipulaatiot päätapahtuma matsiin, joka käytäisiin Regalin ja Chrstianin välilla; jos Regal voittaa hän saa uusinta matsin WWE Breaking Pointiin, mutta jos Christian voittaa Regal ei saa uusintaottelua. Matsin voitti Regal Kozlovin headbutt liikkeen ja Regal Tremblerin jälkeen. 9. syyskuuta Rutless Roundtable voitti ECW-mestarin ja Tommy Dreamerin tag team -matsissa. Breaking Pointissa Regal hävisi Christianille ECW-mestaruus matsissa. 29. syyskuuta William Regal toimi väliaikaisena General Managerina, koska Tiffany oli joutunut auto onnettomuuteen.


title: The Ruthless Roundtable

text: 27. lokakuuta Regal vaati Tiffanylta ECW Mestaruus matsia, mutta Regal ei saanut haluamaansa. Saman illan päätapahtuma matsin jälkeen Ruthless Roundtable hyökkäsi Christianin kimppuun iskemällä tupla chokeslamin. Suraavan viikon ECW:ssa Regal sai ECW Mestaruus mahdollisuuden ensiviikon ECW:hen. 10. marraskuuta Sheffield, Englannissa päätapahtuma matsissa Regal ei onnistunut voittamaan Christianin ECW Mestaruutta oman kotimaan edessä. 15. joulukuuta ECW:ssä Ezekiel ja Kozlov kohtasivat, minkä voittaja pääsisi ottelemaan battle royal matsissa 12. tammikuuta ja sen voittaja pääsee ottelemaan Royal Rumblessa ECW Mestaruudesta. Ezekielin ja Kozlovin matsin aikana Regal nykäisi Kozlovia jalastaan, mikä johti Jacksonin lopetusliikkeeseen ja selätykseen. 12. tammikuuta Ezekiel Jackson voitti 8 miehen battle royalin eliminoimalla viimeisenä Kanen ja pääsi ottelemaan Christiania vastaan Royal Rumblessa ECW Mestaruudesta. 19. tammikuuta ECW:ssä Ezekiel sekaantui Regalin ja Christianin väliseen matsiin ja kun Regal oli diskattu Ezekiel ja William pieksivät Christianin. Seuraavan viikon ECW:ssa Regal ja Ezekiel voittivat tag team -matsissa Christianin ja Kanen. Royal Rumblessa Ezekiel kuitenkin hävisi Christainille. ECW:n viimeisessä jaksossa 16. helmikuuta, 2010 Ezekiel voitti ECW Mestaruuden Regalin avulla Extreme Rules matsissa iskemällä The Book of Ezekielin pöydälle. Jacksonista tuli samalla viimeinen ECW-mestari.World Wrestling Entertainment


title: Panaman jalkapallomaajoukkue

text:
Panaman jalkapallomaajoukkue edustaa Panamaa miesten jalkapallon maaotteluissa. Sitä hallinnoi Panaman jalkapalloliitto. Joukkueen suurin saavutus on CONCACAF Gold Cup -maanosaturnauksen toinen sija vuodelta 2005. Panama selviytyi ensimmäisen kerran jalkapallon maailmanmestaruuskilpailuihin 2018.
Kesällä 2016 pelattuun Copa América Centenarioon valitut pelaajat:


title: Panaman jalkapallomaajoukkue

text: Maalivahdit


title: Panaman jalkapallomaajoukkue

text: Puolustajat


title: Panaman jalkapallomaajoukkue

text: Keskikenttäpelaajat


title: Panaman jalkapallomaajoukkue

text: Hyökkääjät


title: Panaman jalkapallomaajoukkue

text: Tilastot päivitetty 23. elokuuta 2016. Vahvennetut ovat vielä aktiivipelaajia ainakin seuratasolla.


title: Tarvola (Lappajärvi)

text: Tarvola on Lappajärven luoteisrannalla sijaitseva, noin 800 asukkaan maalaiskylä.


title: Tarvola (Lappajärvi)

text: Tarvolan Hanhivuorelta löytyy laavu, jonne vie moottorikelkkareitistö. Tarvolaan on rakennettu myös kylätalo, Rantatupa. Tupaa vuokrataan kyläläisten yhteisten tilaisuuksien lisäksi esimerkiksi erilaisiin juhlatilaisuuksiin ja illanistujaisiin.


title: Tarvola (Lappajärvi)

text: Tarvolan kylä tuhoutui tulipalossa vuonna 1872 ja se jouduttiin rakentamaan uudelleen.


title: Super Bowl XLV

text: Super Bowl XLV oli järjestyksessään 45. Super Bowl. Ottelu pelattiin Cowboys Stadiumilla Arlingtonissa, Texasissa 6. helmikuuta 2011. Kyseinen ottelu oli järjestyksessään kolmas Texasissa järjestetty tapahtuma (aikaisemmat Houstonissa pelatut VIII ja XXXVIII), mutta ensimmäinen Dallas-Fort Worth-Arlington-alueella. Vastakkain pelasivat Green Bay Packers ja Pittsburgh Steelers, joista voiton vei Green Bay Packers.


title: Super Bowl XLV

text: NFL:n johto äänesti 22. toukokuuta 2007 Pohjois-Teksasin Super Bowl XLV -tapahtuman järjestäjäksi. Teksas voitti äänestyksessä Arizonan ja Indianapolisin tarjoukset. Arizonalle oli jo luvattu vuoden 2008 loppuottelu ja Indianapolis sai kauden 2011 loppuottelun, Super Bowl XLVI:n, järjestettäväkseen.


title: Sheldon Brookbank

text: Sheldon Brookbank (s. 3. lokakuuta 1980 Lanigan, Saskatchewan, Kanada) on kanadalainen ammattilaisuransa lopettanut jääkiekkopuolustaja. Hän pelasi urallaan 351 NHL-liigassa. Kaudella 2015–2016 hän edusti Rauman Lukkoa. Brookbank pelasi oikealta ja oli rooliltaan niin kutsuttu "kovanaama".


title: Sheldon Brookbank

text: Brookbankia ei varattu NHL:ään. Hän pelasi kauden 2000–2001 Saskatchewanin paikallisessa juniorisarjassa SJHL:ssä. Brookbank valittiin kauden päätteeksi sarjan parhaaksi puolustajaksi. Hän pelasi seuraavan kauden lähinnä ECHL-joukkue Mississippi Sea Wolvesissa, mutta sai peliaikaa myös AHL-joukkue Grand Rapids Griffinsistä kuuden ottelun verran. Brookbank pelasi seuraavan kauden kokonaan Griffinsissä.


title: Sheldon Brookbank

text: Kaudeksi 2002–2003 Brookbank siirtyi vapaana agenttina Mighty Ducks of Anaheimin organisaatioon. Hän ei vielä debytoinut NHL:ssä ja pelasi AHL:ää Cincinnati Mighty Ducksissa vuodet 2003–2005. Seuraavat kaksi vuotta Brookbank pelasi Nashville Predatorsin farmijoukkue Milwaukee Admiralsissa. Admiralsissa Brookbank loisti myös kiekollisena. Hän teki kaudella 2005–2006 35 pistettä ja kaudella 2006–2007 Brookbank voitti AHL:n puolustajien piste- ja syöttöpörssin tehoilla 15+38=53. Hänet valittiin kauden päätteeksi parhaaksi puolustajaksi ja ensimmäiseen tähdistökentälliseen. Brookbank teki kauden aikana myös NHL-debyyttinsä ja pelasi Predatorsin riveissä kolme ottelua tehden niissä yhden syöttöpisteen.


title: Sheldon Brookbank

text: Heinäkuussa 2007 Brookbank teki sopimuksen Columbus Blue Jacketsin kanssa. Joukkue kuitenkin asetti hänet siirtolistalle jo ennen, kuin Brookbank pelasi ainuttakaan runkosarjaottelua organisaatiossa. Lokakuussa 2007 New Jersey Devils nappasi hänet riveihinsä. Brookbankille kausi 2007–2008 oli ensimmäinen täysi NHL:n puolella. Hän teki 44 ottelussa tehot 0+8=8 ja pelasi farmijoukkue Lowell Devilsissäkin yhden ottelun. Brookbank kaupattiin helmikuussa 2009 Anaheim Ducksiin vaihdossa David MacIntyreen. Ducksissa hän teki myös ensimmäisen NHL-maalinsa ja keräsi loppukevään 2009 aikana tehot 1+3=4.


title: Sheldon Brookbank

text: Brookbank siirtyi kaudeksi 2012–2013 Chicago Blackhawksin riveihin tekemällä kahden vuoden sopimuksen.


title: Sheldon Brookbank

text: Marraskuussa 2015 Brookbankin ilmoitettiin siirtyvän Suomeen, Rauman Lukkoon loppukauden mittaisella sopimuksella.


title: Sheldon Brookbank

text: Brookbankin isoveli on myös NHL:ssä pelannut Wade Brookbank, joka edusti kaudella 2010–2011 Chicago Blackhawksin farmijoukkue Rockford IceHogsia. Veljesten serkku on yli 1000 NHL-ottelua pelannut Geoff Sanderson.


title: Jānis Daliņš

text: Jānis Daliņš (5. marraskuuta 1904 Valmiera, Latvia – 11. kesäkuuta 1978 Melbourne, Australia) oli latvialainen yleisurheilija ja olympiamitalisti, joka kilpaili kävelyssä. Daliņš voitti kultaa Torinon EM-kisoissa 1934 50 kilometrin matkalla ja sijoittui samassa lajissa toiseksi olympialaisissa 1932. Hän osallistui myös Berliinin olympialaisiin 1936, mutta ei selvinnyt maaliin saakka.


title: Jānis Daliņš

text: Daliņš muutti vuonna 1949 Australiaan ja eli siellä koko loppuikänsä.


title: 1337 Gerarda

text: 1337 Gerarda on Marsin ja Jupiterin välisellä pääasteroidivyöhykkeellä Aurinkoa kiertävä pikkuplaneetta eli päävyöhykkeen asteroidi. Sen löysi H. Van Gent vuonna 1934. Pikkuplaneetta sai nimensä rouva Gerarda Prinsin mukaan, joka oli Leiden Observatoryssä työskentelevän laskijan vaimo. Ennen nimeämistään asteroidi tunnettiin tunnuksella 1934 RA1.


title: Nelė Žilinskienė

text: Nelė Žilinskienė (o.s. Savickytė; s. 29. joulukuuta 1969 Telšiai) on liettualainen entinen yleisurheilija, joka kilpaili korkeushypyssä. Hän voitti pronssia Helsingin EM-kisoissa 1994 tuloksella 193. Žilinskienė osallistui olympialaisiin vuosina 1992 – 2000. Hänen paras sijoituksensa kisoissa on viides tila Atlantan olympialaisista 1996. Žilinskienė lopetti uransa vuonna 2002.


title: 1512 Oulu

text: 1512 Oulu on Marsin ja Jupiterin välisellä pääasteroidivyöhykkeellä Aurinkoa kiertävä pikkuplaneetta eli päävyöhykkeen asteroidi. Sen löysi Heikki Alikoski vuonna 1939. Nimensä asteroidi sai löytäjänsä syntymäpaikan, Oulun kaupungin mukaan. Ennen nimeämistään kohde tunnettiin tunnuksella 1939 FE.


title: Anton Lander

text: Sven Anton Lander (s. 24. huhtikuuta 1991 Sundsvall, Ruotsi) on ruotsalainen jääkiekkoilija, joka pelaa KHL-joukkue Ak Bars Kazanissa. Lander on pelipaikaltaan keskushyökkääjä. Hänen vahvuutensa ovat kahden suunnan pelaamisessa, pelikäsityksessä ja pelinlukemisessa.


title: Anton Lander

text: Lander on Timrå IK:n kasvatti, ja hän on edustanut joukkuetta koko juniori-uransa. Hän nousi Timrån Elitserien-joukkueeseen vain 16-vuotiaana kaudella 2007–2008, jolloin Lander pelasi 32 ottelua tehoin 1+2=3. Hän on parantanut tehojaan kausi kaudelta ja kaudella 2009–2010 Lander teki 49 ottelussa tehot 7+9=16. Huhtikuussa 2010 hän teki vuoden mittaisen jatkosopimuksen. Lander oli nuoresta iästään huolimatta jo kaudella 2009–2010 Timrån varakapteeni.


title: Anton Lander

text: Edmonton Oilers varasi Landerin toisella kierroksella 40. pelaajana vuonna . Vuotta myöhemmin hän sai varauksen myös KHL-joukkue Spartak Moskovalta kesällä , kun joukkue varasi Landerin 149. pelaajana.


title: Anton Lander

text: Lander oli voittamassa alle 20-vuotiaiden MM-hopeaa 2010. Hän oli viidellä osumallaan Ruotsin toiseksi paras maalintekijä André Peterssonin jälkeen. Lander pelasi alle 20-vuotiaiden MM-kilpailuissa myös vuonna 2011. Hän pelasi myös alle 18-vuotiaiden MM-kilpailuissa vuosina 2008 ja 2009. Kaudella 2009–2010 Lander debytoi Ruotsin A-maajoukkueessa ja pelasi kaksi ottelua Euro Hockey Tour -tasolla.


title: Anton Lander

text: Landerin pikkuveli Filip (s. 1995) pelaa Timrån junioreissa.


title: Pussikaljaelokuva

text: Pussikaljaelokuva on vuonna 2011 valmistunut suomalainen elokuva, joka perustuu Mikko Rimmisen romaaniin "Pussikaljaromaani". Elokuvan tarina on lähes samanlainen kuin kirjan, mutta sitä on hieman vauhditettu lisäämällä koomisia sattumuksia poliisin kanssa sekä hienoinen rakkaustarina. Filmiä kuvattiin kesällä 2010 Kallion kaupunginosassa Helsingissä, muun muassa Vaasankadun terassimiljöössä. Pussikaljaelokuva sai ensi-iltaviikonloppunaan 15 499 katsojaa. Suomalaisista elokuvista samana vuonna katsotumpia ovat olleet ainoastaan Vares-elokuvat.


title: Pussikaljaelokuva

text: Elokuva sai Saksassa Kirkollisen tuomariston palkinnon Nordic Film Days Lübeck –elokuvafestivaaleilla Saksassa 2011.


title: Pussikaljaelokuva

text:
Elokuvan henkisenä sukulaisena pidetään vuonna 2008 valmistunutta lyhytelokuvaa "Monte Rosso".
Iltalehden Tuomas Riskalan neljän tähden arvio kuvaa "Pussikaljaelokuvaa" näin: "Mikko Rimmisen Pussikaljaromaanin elokuvaversio on hauska, inhimillinen ja lopulta riipaisevan melankolinen kuvaus kolmen nuoren miehen ystävyydestä ja päämäärättömyydestä."


title: Pussikaljaelokuva

text: Ilta-Sanomien Tarmo Poussun mukaan kirjan kielellinen ilotulitus kuuluu etenkin Eero Milonoffin roolihenkilön suussa. Romaanin tajunnanvirtatekniikalle Ville Jankerin ulkoiseen realismiin pitäytyvä ohjaus ei kuitenkaan hänestä tarjoa vastinetta.


title: Pussikaljaelokuva

text: Helsingin Sanomien Nyt-liitteessä Veli-Pekka Lehtonen kirjoittaa, että elokuvaa voidaan pitää juuri ja juuri onnistuneena kirjafilmatisointina. Jankerin pelkistettyä ilmaisua hän pitää välillä kankeahkona. Lehtonen vertaa elokuvaa Aki Kaurismäen Calamari Unioniin. Ylermi Rajamaan roolisuoritus tuo Lehtosen mielestä elokuvaan tarvittavaa lämpöä ja positiivisuutta. Tapahtumapaikkojen tallentamista tuleville polville hän pitää arvokkaana.


title: Pussikaljaelokuva

text: Keskipohjanmaassa Hannu Björkbacka moittii Helsinki-aiheisen filmin visuaalista ilmettä. Muutenkin tarina jää valkokangasversiona hänen mielestään luonnosmaiseksi. ”Mutta loppukohtaus on komea. Vaikka edeltänyt ei sitä täysin perustelekaan, aamu-utuisella sillalla kolmikon ystävyys kiteytyy kauniisti sekä näyttelijätyössä että otoksissa.”


title: Pussikaljaelokuva

text: Nyt-liitteen viiden kriitikon antamien pisteiden keskiarvo oli 3,0 (max. 5).


title: Pavel Astahov

text: Pavel Aleksejevitš Astahov (, 8. syyskuuta 1966 Moskova) on venäläinen juristi ja Venäjän entinen lapsiasiavaltuutettu. Hänen seuraajansa on Anna Kuznetsova.


title: Pavel Astahov

text: Astahov valmistui KGB:n korkeakoulusta 1991 ja suoritti maisterin tutkinnon Pittsburghin yliopistossa 2002. Vuonna 2002 hänestä tuli oikeustieteen tohtori (kandidaatin tutkinto) ja venäläisen korkeamman tohtorintutkinnon hän suoritti 2006. Väitöskirjaa on kuitenkin epäilty plagiaatiksi. Toimittaja Sergei Parhomenkon tekstianalyysin perusteella 80 prosenttia tekstistä on kopioitu ilmoittamatta lähdettä.


title: Pavel Astahov

text: Astahov on toiminut asianajajana Moskovassa vuodesta 1991 lähtien. Vuoden 2010 alusta hänet nimitettiin Venäjän federaation presidentin lasten oikeuksien komissaariksi. Hän erosi virasta syyskuussa 2016. Astahov on tullut tunnetuksi kommenteistaan Venäjän Karjalan Säämäjärven veneturmassa hukkuneiden lastenleiriläisten tapauksessa ja Suomessa erityisesti Rantalan huostaanottotapauksen yhteydessä.


title: Pavel Astahov

text: Astahovilla on ollut oma tositelevisiosarja, kaksi radio-ohjelmaa, ja hän on julkaissut yleistajuisia kirjoja lakiasioista. Hän on myös julkaissut useita rikosromaaneja.


title: Julia Jones

text: Julia Jones (s. 23. tammikuuta 1981 Boston, Massachusetts, Yhdysvallat) on yhdysvaltalainen näyttelijä, joka näytteli ihmissutta nimeltä Leah Clearwater vuoden 2010 elokuvassa "Twilight – Epäilys", joka on Twilight-elokuvasarjan kolmas elokuva. Elokuvasarja perustuu Stephenie Meyerin kirjoittaman Houkutus-kirjasarjaan.


title: Julia Jones

text: Jones opiskeli Bostonin balettikoulussa neljävuotiaasta lähtien. Hän on toiminut mallina seuraaville: Levis, Etnies, Esprit ja L'Oreal. Jones valmistui Bostonin latinalaisesta koulusta, joka on vanhin koulu Amerikassa, ja vielä myöhemmin hän valmistui Columbian yliopistosta, tutkintonaan Englannin kieli.


title: Julia Jones

text: "Twilight – Epäilyksen" jälkeen Julia muutti New Yorkista Los Angelesiin. Jones esiintyi Chuck Wicksin musiikkivideolla "Hold That Thought".


title: Sven Nylander

text: Sven Olof Nylander (s. 1. tammikuuta 1962 Varberg, Ruotsi) on ruotsalainen 400 metrin aitajuoksija, joka kilpaili kansainvälisellä huipputasolla 1980–1990-luvuilla. Hän saavutti kolme mitalia EM-kilpailuissa sekä sijoittui olympialaisissa ja MM-kilpailuissa kaikkiaan neljä kertaa neljänneksi.


title: Sven Nylander

text: Nylander sijoittui Ateenan EM-kilpailuissa 1982 seitsemänneksi 400 metrin aitajuoksussa ja kahdeksanneksi 4 × 400 metrin viestissä. Helsingin MM-kilpailuissa 1983 hän oli aitajuoksussa neljäs ajalla 49,06 jääden pronssimitalista kolmen sadasosasekunnin päähän. Los Angelesin olympialaisissa 1984 hän oli niin ikään neljäs juostuaan ajan 48,97.


title: Sven Nylander

text: Nylander sai pronssia Stuttgartin EM-kilpailuissa 1986 ajalla 49,38. Rooman MM-kilpailuissa 1987 hän juoksi jälleen neljänneksi ajalla 48,37. Splitin EM-kilpailuissa 1990 hän sai hopeaa tuloksella 48,43. Tokion MM-kilpailuissa 1991, Barcelonan olympialaisissa 1992 ja Stuttgartin MM-kilpailuissa 1993 hän karsiutui välierissä


title: Sven Nylander

text: Nylander sai hopeaa Helsingin EM-kilpailuissa 1994 juostuaan ajan 48,22. Göteborgin MM-kilpailuissa 1995 hän sijoittui viidenneksi. Atlantan olympialaisissa 1996 Nylander oli jälleen neljäs: hän juoksi Pohjoismaiden ennätyksen 47,98, ja jäi pronssimitalisti Calvin Davisista kaksi sadasosasekuntia.


title: Sven Nylander

text: Nylander voitti Ruotsin-mestaruuden 110 metrin aitajuoksussa 1979 ja 1983 sekä 400 metrin aitajuoksussa 1982, 1987, 1990 ja 1992.


title: Sven Nylander

text: Nylander jäi kiinni vuonna 2006 Göteborgin yleisurheilun EM-kisojen jälkeen järjestetyissä juhlissa yhdessä korkeushyppääjä Patrik Sjöbergin ja pikajuoksija Patrik Lövgrenin kanssa käyttämästään kokaiinista. Tapahtuman jälkeen hän meditoi 11 viikkoa ja pääsi eroon huumeista.


title: Sven Nylander

text: Hän oli aviossa Ulrika Nylanderin kanssa vuosina 1997–2014 ja heillä on neljä lasta, jotka asuvat vanhemmillaan vuoroviikoin. Myös lapset kilpaurheilevat.


title: Arno Kasvi

text: Arno Kasvi (tunnetaan myös etunimellä Aarno) (s. Perniö) on suomalainen kasvitieteilijä ja ylipuutarhuri, joka toimi Turun yliopiston kasvitieteellisen puutarhan pitkäaikaisena ylipuutarhurina. Kasvin etunimi on kirjoissa Arno, mutta Turun yliopiston tiedoissa Aarno.


title: Arno Kasvi

text: Kasvi oli töissä Turun kasvitieteellisessä puutarhassa jo 1960-luvun alussa, sekä myös Naantalin Kultarannassa Suomen tasavallan presidentin kesäasunnolla. Ruotsiin hän muutti 1960-luvulla ja työskenteli useassa eri paikassa puutarhurina, kunnes vuonna 1983 palasi Turun kasvitieteelliseen puutarhaan, nyt ylipuutarhurina.


title: Arno Kasvi

text: Kasvi on tullut tutkimustyönsä lisäksi tunnetuksi suurelle yleisölle puutarha-alan opaskirjoistaan, opastustyöstään, tv- ja radiosarjoissa esiintymisestä, lehtiin kirjoittamistaan asiantuntija-artikkeleista, sekä lukuisista luennoistaan ja messuesiintymisistä. Kasvi on esiintynyt muun muassa televisio-ohjelmissa "Viherpeukalo" (1986–1998), "Tässä on itua" (1999) ja "Puutarhassa" (Trädgårdsrutan, 1989–1996).


title: Arno Kasvi

text: Hän jäi eläkkeelle ylipuutarhurin virasta 1. lokakuuta 2009, mutta asuu jatkossakin Ruissalossa kasvitieteellisen puutarhan virka-asunnossa. Lisäksi hän aikoo edelleen pitää esitelmiä ja opastaa ryhmiä puutarhassa. Kasvi sai kesällä 2009 puutarhaneuvoksen arvonimen.Aarno Kasvi radio-ohjelmassa Kuusi kuvaa, Yle 14.10.2017


title: Shineray

text: Shineray on kiinalainen moottoripyörävalmistaja. Se valmistaa kaikennäköisiä ja -kokoisia moottoripyöriä , mopoja ja mönkijöitä. Shineray valmistaa myös omaa automallia sekä oheistuotteita, kuten kypäriä ja muita ajovarusteita.


title: Uskon Sana

text: Uskon Sana -liike ("Word of Faith Church") on Kenneth E. Haginin (1917–2003) perustamana karismaattinen suuntaus, joka on saanut vaikutteita E. W. Kenyonin opeista. Haginin väitetään kopioineen suurimman osan Kenyonin teksteistä, mutta hän väitti saaneensa ne ilmestystietona itse Kristukselta.


title: Uskon Sana

text: Haginin tarkoitus ei alun perin ollut perustaa yhdistystä raamattukoulunsa ohelle eikä kerätä varsinaisesti rahaa. Myöhemmin kuitenkin Haginin seuraajat alkoivat ymmärtää väärin hänen sanojaan ja väärinymmärsivät Haginin opetukset menestymisestä ja rikkauksien tavoittelusta. Haginin opetus pääkohtana opetuksessa oli Raamatun ilmoittama sana, missä luvataan Jeesuksen Kristuksen seuraajille menestymistä, kun he noudattavat käskyjä, Paavalin evankeliumin totuuksia, eläen vanhurskaudessa ja totuudessa. Synnissä eläville ei tosin tälläistä menestymistä luvata, vaan he joutuvat ikuiseen kadotukseen eli helvettiin.


title: Uskon Sana

text: Eräs keskeinen tunnusmerkki erona perinteiseen helluntailaisuuteen on ihmeiden ja merkkejen kokeminen sekä ilmestystiedon tärkeys Raamatun opetuksen ohella. Sekin ajatus perustuu heidän mukaansa Paavalin kirjoituksiin ja Johanneksen ilmestys -kirjaan. Eräs näistä on opetus uskovan auktoriteetista. Tällä tarkoitetaan sitä, että liike opettaa uskovan ihmisen pystyvän Paavalin kirjeen hebrealaisille kaltaisiin tekoihin, mihin rappeutunut ja maallistunut kirkko ei kykene: "Hebr. 6: Jättäkäämme sentähden Kristuksen opin alkeet ja pyrkikäämme täydellisyyteen, ryhtymättä taas uudestaan laskemaan perustusta: parannusta kuolleista töistä ja uskoa Jumalaan, oppia kasteista ja kätten päällepanemisesta, kuolleitten ylösnousemisesta ja iankaikkisesta tuomiosta."


title: Uskon Sana

text: Kuten muissakin karismaattisissa liikkeissä, myös Uskon Sana -liikkeen kohdalla on liikettä kohtaan esitetty monenlaista kritiikkiä, muun muassa ettei toiminta ole Jumalasta peräisin oleva liikehdintä. Tämä niin sanottu menestysteologia on todettu muun muassa 1984 helluntailaisten talvipäivillä harhaoppiseksi liikehdinnäksi, ja seurakunta sanoutui irti Haginin opeista.


title: Uskon Sana

text: Suomeen Uskon sana -seurakunnan Word of Faith Church Finlandin osana perusti kokkolalainen Patrick Tiainen. Hän erosi seurakunnan johdosta toukokuussa 2017, koska paljastui, että hänellä oli salasuhde mieheen, uskon oppien vastaisesti.